全真之教大矣哉。谓真者，至纯不杂，浩劫常存，一元之始祖，万殊之大宗也。上古之初，人有纯德，性若婴貌，不牧而自治，不化而自理，其居于于，自适自得，莫不康宁享寿，与道合其真也。降及后世，人性渐殊，道亡德丧，朴散纯离。情酒欲殽蠹於中，愁霜悲火魔於外，性随情动，情逐物移，散而不收，迷而弗返，天真尽耗，流浪死生，逐境随缘，万劫不复，可为长太息也。重阳悯化妙行真人，博通三教，洞晓百家，遇至人於甘河，得知友於东海，化三州之善士，结五社之良缘，行化度人，利生接物。闻其风者，成敬惮之，杖屦所临，人如雾集，有求教言，来者不拒。诗章词曲、疏颂杂文，得於自然，应酬即办。大率诱人，还醇返朴，静息虚凝，养亘初之灵物，见真如之妙性，识本来之面目，使复之於真常，归之於妙道也。或问真人者曰：人生天地间，虽曰最灵，亦万物中一物耳，孰能逃阴阳之数，孰能出造化之机？有始必有终，有生必有死，此自然之常理也。不禀异气，仙不可求。不契夙缘，道不可学。岂可苦身约己，如击影捕风，镂冰雕朽，为必不得之事，求难成之效哉。真人喟然叹曰：长生妙理人具，仙林孰不可求。有怠而弗成者，显而至多；有勤而取验者，隐而甚少。世人以多见为信，以不见为疑，遂以仙事茫茫，为不可期也。试以物理验之，矿之锻炼，可以为铁，铜之点化，可以为金。鱼超吕梁而为龙，雉入大水而化蜃。冰之易消者也，藏之可以度夏；草之易衰者也，覆之可以越冬。人能割爱去贪，守雌抱一，游心於恬淡，合炁於虚无。亦可以高举远致，蹑景登虚，逍逼乘御寇之风，往来飞应真之锡，骑鲸而游沧海，跨凤而上青冥，千年化兮如辽东之鹤，望日朝兮若叶县之凫。与安期羡门之流，洪崖洞玄之属，同列仙班，不为难矣。古今得道轻举者，不可胜数。子谓无征，如聋者不闻有丝竹之音，瞽者不知有丹青之色，彼浅见謏闻，乌足以语道哉。问者屏息汗颜而退。真人开方便门，示慈悲海，出人於炎炎火宅，提人於浩浩迷津，识性命之祖宗，和气神之子母，有无会於一致，空色泯於两忘。使入是门者，如南柯梦觉，由是路者，似中山之酒醒。返我之真，无欠无余，复入於混成；归我之宗，不坠不失，复同於太始。真一之性，湛然圆明，变化感通，无所而不适也。真人羽化之后，门人裒集遗文，约千余篇。辞源浩博，旨意弘深，涵泳真风，包藏妙有，实修真之根柢，度人之梯航也。京兆道众聚财发椠，虽已印行，而东州奉道者多以去版路遥，欲购斯文不易得也。长生刘公，教门标的，仙宗羽仪，为一代之师真，作四方之教主。谓全真之风，起於西，兴於东，徧於中外，其教广矣，大矣。乃命曹瑱、来灵玉、徐守道、刘真一、梁通真、翟道清等化缘，特诣吾乡，求序於怿。以真人文集分为九卷，载开版印行，广传四方。俾后人得是集者，研穷其辞，如凿井见泥，去水不远，钻木见烟，知火必近。使人人早悟而速成，实仁者之用心也。噫，自古修真之士，或诉足寻师而师不遇，或断臂问法而法不知，至于皓首穷年，莫知所措，虚过一生，深可惜也。今全真文集，散落人间，妙用玄机，昭然易见。学者宗之，大修则大验，小求则小得。士之志於道者，适遇斯时，何其幸也。大定戊申清明一日，宁海州学正范择德裕谨序。

　　重阳全真集卷之一

　　终南山重阳子王哲撰

　　七言律诗

　　结物外亲

　　一侄二子一山侗，连余五个一心雄。六明齐伴天边月，七爽俱邀海上风。

　　真妙裹头拈密妙，晴空上面蹑虚空。东西南北皆圆转，到此方知处处通。

　　一弟一侄两个儿，和余五逸做修持。结为物外真亲眷，摆脱尘中假合尸。

　　周匝种成清静景，递相传授紫灵芝。山头并赴龙华会，我趁蓬莱先礼师。

　　先生於宁海军装伴哥，街市乞化。背纸一大幅，上书此二诗，以诱马钰同去乞觅。

　　圈眼王三乞觅时，被人呼作害风儿。五般彩色於身见，一点灵光只自知。

　　贴观一收八句字，指期须显七言诗。长街两面诸豪富，不道蚕归是阿谁。

　　白为骸骨红为肌，红白装成假合尸。昨日尽呼重阳子，今朝都看伴歌儿。

　　别躯异体皆非悟，换面更形总不知。世上枉铺千载事，百年恰似转头时。

　　孙公求问

　　於身切莫论贤愚，好对三光认太初。剔正四门通教化，弼端一性便开舒。

　　清凉境介逍遥住，闲暇光阴自在居。夺得仙丹超造化，有余真乐证无余。

　　答战公问先释后道

　　释道从来是一家，两般形貌理无差。识心见性全真觉，知汞通铅结善芽。

　　马子休令川拨棹，猿儿莫似浪淘沙。慧灯放出腾霄外，昭断繁云见彩霞。

　　吕公欲退吏求问

　　掌条行法每兢兢，恰似临渊履薄冰。三径好归投侍奉，一身从妙做清澄。

　　静中煅炼开心月，得处光明放慧灯。自有真师来度汝，玉峰山顶去升腾。

　　王公问五门

　　五蕴山头阐五门，气神交结碧桃浑。决令见性灵兼慧，定是於真莹不昏。

　　外物青霄应久聚，空中朗月永长存。青童捧出金丹妙，唯许元初自讨论。

　　马公问平等

　　往来须认定盘星，出入还应辨斗清。见彼过如余口过，愿人灵似我心灵。

　　自通天地神尤爽，得睹乌蟾性转馨。便是修行真妙诀，若能依此达天庭。

　　张姑求问

　　九叶金花永展舒，八渠琼水任相於。七门得得俱通达，四象明明总寂虚。

　　一粒神丹归正路，二条银线结元初。光辉灿烂知分付，果证无余乐有余。

　　磨镜

　　磨镜争如磨我心，我心自照远还深。鉴回名利真清净，显出虚无不委沉。

　　一片灵光开火道，万般莹彩出高岑。教公认取玄玄宝，挂在明堂射古今。

　　和落花韵

　　不谋轻举望升飞，碧洞无劳闭玉扉。久厌世情名与利，素嫌人世是和非。

　　须知谨谨修心地，何必区区街道衣。门外落花任风雨，不知谁肯悟希夷。

　　题红白牡丹

　　红白绞绡剪作团，青罗帐上稳排安。清香远喷无差别，异质虽殊各正端。

　　尘世久遗三岛种，时人休作两般看。我今折得同归去，步步云霞代彩鸾。

　　迟法师注道德经

　　遵隆太上五千言，大道无名妙不传。一气包含天地髓，四时斡运岁辰玄。

　　五行方阐阴阳位，二耀初分造化权。窈默昏冥非有说，自然秘密隐神仙。

　　刘仙求问

　　悟彻韶华六己通，能将一己会飘蓬。闲闲不用焚香火，得得何须看教风。

　　好把灵明开远近，便令性曜出西东。投真换假光辉至，步步莲花接上宫。

　　邢公问七十二岁修行可否

　　便如百岁未为迟，只在心中换过时。今世不能全了达，来生应许做修持。

　　临行一点须搜正，收取三光亦复随。只是投新遗旧舍，能除新舍得灵芝。

　　示学道人

　　修行只被巧心多，却把金刚唤何矬。外貌人前夸俊雅，内容目下愈蹉跎。

　　性中难以开金诀，真理焉能悟玉科。枉把妻男空弃舍，将来罪业看如何。

　　赠柳蒋张夷仲

　　为受张良讲道经，便游胜景得清泠。足穿水石通涟路，面瞰云山展画屏。

　　万户人家三乌莹，百般花草一般馨。我今回首公休怪，却趁中南碧洞庭。

　　春雨

　　一泽如膏贺太平，天垂瘾佑洽民情。行云作盖三光射，和气呈祥万汇生。

　　涤出慧心尤寂静，洗开道眼愈分明。携筇便踏云霄路，请个清闲倒玉輄。

　　训愚鲁

　　学仙英俊喜逢遭，态鲁应当苦煮熬。开暗须吹心上火，发蒙难淬笑中刀。

　　如能省悟从余训，若肯归依是我曹。吉吉吉人王譶总，无思无虑乐陶陶。

　　化造铁罐钱

　　若使於身灭黑禋，八都山上认三田。静来便是归虚寂，闹处那由觅妙玄。

　　木上如求金上虎，水中须养火中莲。诸公要识刀圭法，愿助王风铁罐钱。

　　题逍遥轩

　　逍遥逍遥这逍遥，笑煞松篁信任敲。从此白云来洞口，不须绿水远山腰。

　　溺江才子空嗟浊，投阁词人谩解嘲。还识这般知这个，龟毛兔角一齐抛。

　　杨公求问

　　七尺堂堂假合亲，衣餐恰恰比三人。莫夸骨格寻常貌，便认金容丈六身。

　　觉悟四方通妙用，晓明东度结圆因。化形千尺应无碍，好向凡间转法轮。

　　送军判弟求安乐法

　　欲求要乐禀良因，须是心开离垢尘。闹裹莫令萦损气，静中应许食全神。

　　自然认得三光秀，决定通和四序春。外假莹明内真乐，凡人不觉做仙人。

　　上兄

　　同胞谁悟水中金，己卯壬辰各自寻。顾我已归云水老，劝兄休起利名心。

　　恩山爱海何时彻，火宅凡笼每日侵。莫为土坡牵惹住，蓬莱别有好高岑。

　　修行助饥寒者，唯三事耳。乞觅上，行符中，设药下。空如此无作用，亦未是。

　　乞觅行符设药人，将为三事是修真。内无作用难调气，外有勤劳易损神。

　　不向本来寻密妙，更於何处觅元因。此中搜得长春景，便是逍遥出六尘。

　　王公求放生

　　知公能作自身观，物命於人没两般。只是形骸分别异，便令飞走复全完。

　　仁同山岳横恩岭，德洽江河注福湍。阴理无差皆尽报，捧其仙寿在仙坛。

　　题麻真人观

　　躬参真圣望昆嵛，峦影岚光锁太虚。秀气锐招闲客至，害风堪与彩云居。

　　黄金铸就真灵性，白玉装成旧始初。休说终南山色好，神仙何处不如如。

　　问龙虎交媾

　　莫问龙儿与虎儿，心头一点是明师。炁调神定呼交媾，心正精虔做煦熙。

　　平等常施为大道，净清不退得真慈。般般显现圆光就，引领金丹采玉芝。

　　孙公问三教

　　儒门释户道相通，三教从来一祖风。悟彻便令知出入，晓明应许觉宽洪。

　　精神炁候谁能比，日月星辰自可同。达理识文清诤得，晴空上面观虚空。

　　任公问本性

　　如金如玉又如珠，兀兀腾腾五色铺。万道光明俱未显，一团尘垢尽皆涂。

　　频频洗涤分圆相，细细磨揩现本初。不灭不生闲朗耀，方知却得旧规模。

　　木鱼

　　无腹无心挂殿庭，个人敲击响珰叮。种成因果能招饭，唤起僧尼使念经。

　　水难不容垂饵线，火灾犹未脱身形。忽朝月夜清风至，吹断攀缘一任馨。

　　咏慵

　　自哂疏慵号可勤，梦中因笔记良因。与人还礼宁开口，见饭怀饥不动唇。

　　纸袄麻衣长盖体，蓬头垢面永全真，一眠九载方回转，由恐劳劳暗损神。

　　钟

　　取像西风铸作形，空中悬起显身荣，八十一下阳爻数，一百八敲阴德名。

　　遂使道家分子午，亦令释子辨虚盈。傍人若肯长为力，便是能明自己声。

　　麦粥

　　蜜团云子白於霜，雅称清明别有香。宝刃轻轻分玉片，银匙旋旋沥琼浆。

　　金童捧出瑶芳莹，仙客嚼开雪彩光。五脏尽令更改正，从前永永得清凉。

　　鼓楼

　　黄昏拂晓角声哀，急鼓同祛疫疠灾。水滴按时分刻正，铮呜应点定更回。

　　百年光景宵宵逼，一世韶华夜夜催。奉劝索诗人早悟，莫教耳内五更来。

　　姜公建钟楼

　　精蓝三宝实心依，结构重楼愿显明。图使响音空外响，任教清韵世间清。

　　徧闻一颗真金吼，击动十方自己声。大小尽能归仰处，总令一一证圆成。

　　问禅道者何

　　禅中见道总无能，道裹通禅绝爱憎。禅道两全为上士，道禅一得自真僧。

　　道情浓处澄还净，禅味何时净复澄。咄了禅禅并道道，自然到彼便超升。

　　赴登州太守会青白堂

　　青白堂中一水泉，清灵澄湛又深渊。源源滚处流无竭，泼泼来时润有缘。

　　窗外透光穿玉液，门飙撒影弄金莲。馨香满室灵波聚，捧出明珠上碧天。

　　晓达

　　搜开本有自分明，放出真光灭尽情。三宝决然钻正觉，一灵何虑不圆成。

　　得通妙用通澄湛，会认玄微认净清。凡体化为云外客，长生路上步前程。

　　游兴庆池

　　信脚闲游兴庆池，元来只是这些儿。雨翻荷叶珍珠迸，风卷筠梢佩玉枝。

　　春绿夏宜红菡旧，秋澄冬显碧琉璃。琉璃清彻源流处，问着源流总不知。

　　禅门初洪润乞无相

　　修行须是辩西东，勘破凡躯物物同。白雪岭头搜正觉，红霞山上弄虚空。

　　此般消息春光裹，这个因缘月影中。休泥庭前栢树子，自家真性是家风。

　　老僧问生死

　　平生已得正摩诃，玉韵金声总处和。正觉途中登迥岭，菩提路上出高坡。

　　慧灵俞达白莲果，真性还超祗树柯。从此不生应不灭，定归般若与波罗。

　　善友问耕种助道

　　世间凡冗莫相於，清静精研礼念初。慧照时时频剔拨，心田日日细耕锄。

　　增添福炷油休绝，剿剪烦苛草尽除。登莹苗丰功行满，登苗携去献毗卢。

　　苏公求退吏清闲

　　人人若论识清闲，除是蓬莱第一仙。无极云霞为伴侣，半空风月作因缘。

　　用通要到飘然到，使慧如迁即便迁。公把凡躯仍脱了，请来此处话长年。

　　梦

　　嬉游外景日相亲，每到中宵睡裹真。七魄乐随魔鬼转，三尸喜逐耗神津。

　　心猿紧缚无邪染，意马牢擒不夜巡。四假身躯贩白昼，算来何异寐时人。

　　吕善友索金刚经偈

　　金刚四句首摩诃，其次须寻六字歌。仗起慧刀开般若，能超彼岸证波罗。

　　识心见性通真正，知汞明铅类蜜多。依得此中端的义，上腾碧落出娑婆。

　　于公求自幼不食五毂

　　此因只在玉京山，不必盘餐注貌颜。养气每凭真水润，颐神长似白云闲，

　　行功盈满超中位，铅汞相投出此间，直待外边滓秽尽，甚时光彩始回环。

　　问清闲

　　心中澄湛莫煎熬，性上恬然举慧刀。挫碎红尘搜得得，劈开黑洞认陶陶。

　　穿峰明月为吾友，过岭孤云是我曹。作伴为邻归去后，任游三岛访蟠桃。

　　人戏言欲盗脚引

　　幸中有幸遇乡侯，岂肯将余脚引偷。你等不遭三毒苦，我咱已出九幽雠。

　　心如朗月天心运，性似清风道性流。短引再蒙长引在，管教东海一灵周。

　　阎都监问长生

　　阎公忠显问长生，方是高楼打一更。时刻分明全五气，甲庚颠倒炼三彭。

　　愿求当日黄金器，须出今朝赤火坑。认取蓬莱真正路，瑶台稳坐泛琼觥。

　　宋公问修行

　　剔正心灵事事通，便令生出玉花丛。三田珍宝迎朝露，一粒丹砂衰晓风。

　　艳艳红辉还沬白，明明白曜复殷红。自无实相虚应显，空裹依空现本空。

　　修行

　　这个修行总不知，元来只是认真慈。赤衣上士游山水，乌帽先生入火池。

　　白马嘶时金亦吼，青牛耕处玉无玼。冲天柱地霞光照，龙罩翕婆最小儿。

　　大器修行不厌华，冷珑颠傻属吾家。清风裹面全真气，明月前头结宝砂。

　　常把旧容常点检，便将新相便拈拏。一通掷在青霄上，透过虚空显像芽。

　　龙吟引起虎咆哮，雪浪兼风旋旋抛。涤荡一灵添到莹，调和二气便相交。

　　乌龟行向海中戏，赤凤飞来顶上巢。明月一轮光灿灿，玉峰高处照三茅。

　　自从一得见天真，今日方知旧日人。离俗复为云外客，脱尘不作土中宾。

　　盖缘往昔擒朱汞，全是当初定水银。一点灵明归静界，圆光裹面转金轮。

　　玄关夺得不追寻，炼就重阳灭尽阴。从此频添木上火，由斯再煮水中金。

　　万般神应还谁见，一个真灵只自钦。聚则为形散为气，晴空来往永无心。

　　胎仙舞出做神仙，都为从来得正端。何用丹田金虎绕，不须宝鼎玉龙盘。

　　叱迥铅汞应清静，换过阴阳愈喜欢。一段红霞生岳顶，回光明郎照青鸾。

　　断云飞尽月光明，返照神舟傍岸行。水火相逢开正路，木金间隔定长生。

　　黑铅赤汞分南北，白虎青龙换甲庚。依此修持真了了，空中结就玉丝棚。

　　既然朗照绝搜寻，不必区区论浅深。正坐的端通子午，迥头又复见丁壬。

　　五般彩色频频步，一个玄机每每侵。捉住虚空真妙景，应将此景作嘉音。

　　吸呼喘息妙非粗，养就从来一颗珠。子母相随真彩结，气神攒聚异光殊。

　　倒颠交媾分机密，上下冲和得要枢，好向深山最高处，怡然独放月轮孤。

　　从初更会捏风颠，撒向瑶池种玉莲。生出一枝偏皎洁，拂开五叶各团圆。

　　昔能已见通玄妙，今则还知得自然。既没四时催逼去，长春境上不排年。

　　修行须用九阳图，认得阳图事事苏。智者便知超造化，愚人枉了下功夫。

　　得来勘破无中有，成后何如有若无，无有有无无有相，有中无相达天衢。

　　能知下手免三涂，咄了从前这匹夫。入火肯教成烩炽，渡河难以溺漂浮。

　　日中精艳长生莹，月裹琼林永不枯。此个大丹归物外，逍遥来往入虚无。

　　永学道人

　　虚夸修炼炼何曾，只向人前衒己能。难晓儒门空怯士，不通释路却嫌僧。

　　色财丛裹寻超越，酒肉林中觅举升。在俗本来无一罪，盖缘学道万重增。

　　心中端正莫生邪，三教搜来做一家。义理显时何有异，妙玄通后更无加。

　　般般物物俱休着，净净清清最好夸。亘劫真人重出现，这回复得跨云霞。

　　果然慕道没牵缠，孤僻身躯独自眠。静裹静生唯得妙，闲中闲至决投玄。

　　恁时放肆知恬谈，度日清凉禀圣贤。休望神仙休说了，教公自坐白花莲。

　　去年宁海军中坐，今岁文登县裹行。两过岁除寒复暖，二经年节暗还明。

　　这般颠倒谁同晓，此个阴阳我独精。一两真金才出火，不须团打自圆成。

　　好相如知莫外持，心神便是汝真师。古人公案须搜获，自己家风要骋驰。

　　细细得通前觉性，盈盈澄正旧慈悲。慈悲清净俱双立，顿悟全无物物縻。

　　认得心花便害风，玲珑玄妙汞铅通。三千内用千朝法，十载中传九转功。

　　彩艳万重铺洁白，明光一点吐殷红。虚空返照虚空影，照出真空空不空。

　　几个同流会养躯，我今独自街痴愚。饥来蛎饭长哺啜，寒后粗衣任盖铺。

　　诗句不能分密妙，心间难以认惺苏。岂唯得得时须守，应是还他父毋租。

　　一字至七字诗

　　咏茶

　　茶，茶。瑶萼，琼芽。生空慧，出虚华。

　　清爽神气，招召云霞。正是吾心事，休言世味夸。

　　一杯唯李白兴，七椀属卢全家。金则独能烹玉蕊，便令传透放金花。

　　酒

　　酒，酒。恶唇，脏口。性多昏，神不秀。

　　损败真元，消磨眉寿。半酣愁腑肠，大醉摧心首。

　　於己唯恣猖狂，对人更没惭忸。不如不饮永醒醒，无害无灾修九九。

　　色

　　色，色。多祸，消福。损金精，伤玉液。

　　摧残气神，败坏仁德。会使三田空，能令五脏惑。

　　亡殒一性灵明，绝尽四肢筋力。不如不做永绵绵，无害无灾长得得。

　　财

　　财，财。作孽，为媒。唯买色，会招杯。

　　更令德丧，便惹殃来。积成三界苦，难脱九幽灾。

　　至使增家丰富，怎生得免轮回。不如不要常常乐，无害无灾每恢恢。

　　气

　　气，气。伤神，损胃。聘猩狞，甚滋味。七窍仍前，二明若沸。道情勿能转，王法宁肯畏。斗胜各街偻罗，争强转为乱费。不如不作好休休，无害无灾通贵贵。

　　七言长篇

　　咏酒

　　云朋霞友每相亲，滑辣清光养气神。满坐谈开三教语，一杯传透四时春。

　　如知自在亭中景，便是逍遥物外身。默默昏昏风作伴，冥冥窈窈月为邻。

　　异香旋旋虚空过，翠雾层层上下伸。清静并无生爱念，醉来舞袖复寻真。

　　全真堂

　　堂名名号号全真，寂正逍遥子细陈。岂用草茅遮雨露，亦非瓦屋度秋春。

　　一间闲舍应难得，四假凡躯是此因。常盖常修安在地，任眠任宿不离身。

　　有时觉后尤宽大，每到醒来愈爱亲。气血转流浑不漏，精神交结永无津。

　　慧灯内照通三曜，福注长生出六尘。自哂堂中心火灭，何妨诸寇积柴薪。

　　吕公求指诀

　　礼念焚香作福山，不干入道道中玄。外边假合开中宝，裹面真人认得贤。

　　处处无心为煅炼，家家有性现精研。一条白线坚还洁，一粒金丹莹又鲜。

　　两路相随成曲调，双关共透显诗篇。莲花出水腾颜色，叶叶分明是个仙。

　　文山程法师问内事

　　从来分得三光秀，扑入凡躯土底攒。结性不能超造化，於身偏会做饥寒。

　　如通须是搜元有，要见还应只内观。莫泥水升兼火降，休推虎远与龙蟠。

　　神精气住超双阙，日月星旋做一团。便是修行真捷径，碧霞裹面衰金丸。

　　修行

　　下关牢固火能然，雅气无侵渐至坚。一九住时添秀丽，二关通后得完全。

　　既能已结成初有，复透中间认始先。直要真清真寂静，更令役染没萦牵。

　　须臾概济同相见，项刻冲和共自传。稳坐明堂拈宝炷，复游金洞赴琼筵。

　　饥寒脱了堪来往，生死捐除会倒颠。有个青童持紫韶，请公永永伴神仙。

　　述怀

　　慧刀磨快劈迷蒙，到碎家绿割已空。火焰高焚端子午，水源深决润西东。

　　上中下正开心月，精气神全得祖风。既见旧时亲面目，更无今日假英雄。

　　五重玉户光生彩，一粒金丹色变红。自在真人归岳顶，手携芝草步莲官。

　　茶言汤语是风哥，芝草闲谈果若何。不可人前夸了了，须知物外笑呵呵。

　　赤龙搅海添离水，紫焰安炉养坎河。木马还能从水虎，金翁须是娶黄婆。

　　汞铅亘昔交加作，儿女今朝婴姹多。坐客同归回首度，教君也得出高坡。

　　和传长老分茶

　　坐间总是神仙客，天上灵芝今日得。采时惟我识根源，碾处无人知品格。

　　尘散琼瑶分外香，汤浇雪浪於中白。清怀不论死生分，爽气每嫌天地窄。

　　七椀道情通旧因，一传禅味开心特。荡涤方虚寂静真，从兹更没凡尘隔。

　　和玉长老古调

　　慧观缘空绝升沈，瑞气杳袅开遥岑。此地常过三山客，往来相随九皋禽。

　　重楼清泠洒甘雨，洗涤自没凡尘侵。神水撞透紫金窟，莹莹宝洞尤邃深。

　　洞前古梧青且缘，状若月中蟾部林。树下间祖西来意，口不言答提裾襟。

　　既已彼此聪明了，定中达达那搜寻。无身无为亦无漏，勿论实腹并虚心。

　　教君一通晓这个，八脉婴儿缠锦衾。有谁能令胎仙舞，唯我三迭鸣心琴。

　　五言律诗

　　早行

　　正做真间客，前程道路通。长途无晓暗，促步任西东。

　　谁识中宵月，独知半夜风。为行平等会，不与利名同。

　　咏宁海军

　　宁海军中景，清虚道富豪。依山知饮浅，近水觉居高。

　　善膳能滋味，仁人得遇遭。回光通返照，相从吃蟠桃。

　　了了修行

　　慧剑空中举，光芒射太虚。剿除马院篇，斩断水乡蕖。

　　兔苑金花绽，鸡官玉蕊舒。黄辉白耀显，此个是毗卢。

　　游香严院

　　锺韵知金吼，鱼音听木声。火灵香炷引，水住宝瓶盛。

　　四事谁能悟，三乘教愈明。达斯玄妙理，便是证圆成。

　　僧净师求修行

　　依旨念弥陀，清凉气候和。要全三曜照，须认六波罗。

　　般若常令显，菩提每见多。真如应得悟，欢喜出娑婆。

　　述怀

　　一个好门儿，关关善护持。金童赍玉锁，玉女捧金匙。

　　闭后无人见，开来只自知。常常肩与辟，出入紫灵芝。

　　要见菩提相，应当识蜜多。结成三藏宝，显现六波罗。

　　物物无头脑，般般有脚窠。介然通颖脱，玉液润金波。

　　气壮神清爽，心闲性逸安。重楼传玉液，双阙炼金丹。

　　了了通三道，圆圆做一团。不无红焰进，兼有紫光攒。

　　这个为根本，灵光要至诚。搜穷物外景，灭尽世间情。

　　四序传中气，三光在上明。如通颠倒法，何虑不圆成。

　　道在性长在，身愁心不愁。黄芽徧地长，白雪满园收，

　　姹女尤欢喜，婴儿最乐优。刀圭第一法，此外更何求。

　　会步修行路，应先上宝台。仰瞻超廓落，俯看免轮回。

　　清净真灵现，玲珑慧眼开。须凭颠倒法，怎得倒颠来。

　　五言长篇

　　上登州知州

　　方面蓬莱路，朱婶喜色通。车行行德雨，扇动动仁风。

　　前拥双旌贵，旁驰万骑雄。栽棠齐召伯，阐化类文翁。

　　政治灵光显，言尊性理融。位登槐府后，应与我心同。

　　述怀

　　功成王四父，风害第三孙。瞥地回头处，认得自来惛。

　　擘开真道眼，跳出是非门。已作空中客，那为地下魂。

　　名山三座总，好景四时温。物物非非是，非非是勿论。

　　眼暗耳双聋，明声总不通。劝伊休唱峪，举事便和问，

　　不去钦贤圣，何劳重害风。般般俱是妄，物物尽皆空。

　　妻女千斤铁，儿孙万秤铜。怎知投黑暗，尚自骋般红。

　　恶业常穿积，良因怎得蒙。身边夸体段，心下若飘蓬。

　　几个知元本，何人忆祖宗。肯忧归地府，曾话上天宫。

　　只会贪财色，无非灭视聪。如行平等意，走入五花丛。

　　藏头七言长篇

　　继赠王子容都院

　　□此华宗字子容，□风雅颂好相从。□端锦绣尘凡物，□马猪羊世俗虫。

　　□是九条蠲出户，□为三个赶离胸。□生宝璧开心曜，□迸丹丸壮肾宗。

　　□祖若知通造化，□神稍悟得和邕。□中莫恋超三境，□底休寻上二峰。

　　□举昆仑山顶现，□闻林屋洞天封。□光返照元初路，□下方堪击玉钟。

　　重阳全真集卷之一竟

　　重阳全真集卷之二

　　终南山重阳子王哲撰

　　七言诗藏头

　　别坟

　　□凡修道本如然，□灭烟消占得先。□兀腾腾慵谴戏，□虚寂寂懒狂颠。

　　□心故别坟前土，□性须成物外仙。□上不唯余显迹，□令七祖尽生天。

　　赠僧肇法师

　　□地因缘离土丘，□心作解得真修。□分道眼高罗汉，□溉灵根越赵州。

　　□利天宫升局宝，□京山上拂云头。□皮黑去黄芽现，□个青牛吼白牛。

　　赠傅太丞

　　□云傅说类桑君，□辩心灵过古文。□定膏盲别有按，□存性命役差分。

　　□圭善用阴阳字，□午能交水火纹。□细失无功行得，□非星碍便携云。

　　述怀

　　□三一味独馨香，□日闲中道眼光。□兀不侵除郁闷，□门俱得觉清凉。

　　□传三教谁能看，□觑三光我细详。□说世人惟好贿，□谁认得这风狂。

　　赠王道人

　　□来月往愈身轻，□是云车稳又平。□目怎知云水贵，□仙相聚气神荣。

　　□牛运用人难鉴，□虎咆哮我有声。□远是非心乐道，□先胜地赏清明。

　　和纯阳真人韵

　　□人到此弄清泉，□洗尘劳物外天。□是人非难汨汨，□生日没往千千。

　　□年修炼方归旦，□日应成自恍然。□裹白莲今已见，□神正得大罗仙。

　　劝化

　　□失人身万劫休，□人不悟百年愁。□怀爱海长思忆，□恋恩山每怅惆。

　　□备般般方入道，□先个个总淹留。□中珍宝谁能置，□待荒郊卧土丘。

　　喜再到醴泉

　　□火相逢溉济全，□三缘此养丹田。□年功行为中士，□日清闲作上仙。

　　□谷幽居虽灭闹，□廛大隐得真诠。□神知命皇天覆，□喜今朝到醴泉。

　　终南刘蒋姚二官设醮

　　□谈心应遇佳时，□下修成大醮仪。□俗喜逢真吉善，□今虽有最慈悲。

　　□怀道德洪禧助，□拔先宗胜广施。□谢圣贤多拥护，□入名姓已天知。

　　自述

　　□分修进有何凭，□下明珠炼要精。□麦哺餐全藉荫，□阳运转莫生情。

　　□无杂念除思忆，□不胡游处净清。□火相逢成溉济，□将婴姹贺升平。

　　□公诗债接金科，□米须将白面和。□齿吃时滋味别，□圭分处往来磨。

　　□头女子分明说，□□婴哥返复呵。□意要知颠倒法，□看一首没言歌。

　　赠学正来彦中

　　□金间隔有谁猜，□目高朋道眼开。□外三光宁就觑，□中四假肯心灰。

　　□坑跳出归蓬岛，□顶闲居胜殿魁。□语质言今谨示，□人专上彦中来。

　　王德昭求学道

　　□谈舌举却牵情，□印真灵道自生。□性本来圆又满，□仪能辩浊分清。

　　□从上善归烧炼，□起中丹得去程。□麦要公心裹悟，□闻此理并无名。

　　□裹无么万事和，□中有口百般多。□昏一片灵光振，□显三重白气波。

　　□肉血筋休起念，□肝肾肺不生病。□谁能运兼能转，□问先生会得么。

　　和鄠县杨清叟绿猗轩

　　□皮皮显缘猗坡，□上青青叶叶□。□射云轩真净洒，□浇玉干肯相欺。

　　□中直节通三昧，□后虚心旺四时。□下和诗唯似瞎，□风独过万重陂。

　　述怀

　　□诵将来出世廛，□豪乞觅且随绿。□来线去成真拙，□有入无任自然。

　　□裹白莲金露滴，□中红焰玉绳牵。□儿不见芒儿去，□看一轮明月圆。

　　□时有幸做婴孩，□后须将宝剑裁。□下明珠人不悟，□中丹药孰能猜。

　　□龙木上无惊怕，□虎波中没怯摧。□入泥丸如得得，□无坚碍到蓬莱。

　　赠终南主簿赵文林

　　□金相隔事无侵，□是人非总伏钦。□税一方蒙大荫，□因千行积洪音。

　　□修仁德皇天眷，□下恩禧圣主临。□位最高谁可议，□咱先保赵文林。

　　谢南伯公

　　□谢前亲慧道粮，□蔬珍馔总馨香。□高膳罢投新墓，□裹安身是故庄。

　　□髓益筋颜驻艳，□神定气眼生光。□谁似得王夫子，□了残余好并尝。

　　□心乞食谢喉粮，□麦须知胜异香。□觅三餐滋臭腐，□完四假处冥庄。

　　□肥身体勤行善，□朴形躯老渐光。□兀腾腾功行广，□婆嫁我味谁尝。

　　开德府柬傅公送别以诗赠之

　　□着余心十里因，□凡送路越红尘。□牛哮吼精光锐，□马嘶鸣造化匀。

　　□物含和功行旦，□灵明爽气神真。□人傅友真惺酒，□出阳关有故人。

　　赠道友

　　□此幽居我屡来，□方取正道眸开。□前琼树风前燎，□裹金莲水裹猜。

　　□目人人瑶性广，□芽个个玉灵恢。□中清净长无有，□下交伊上宝台。

　　道友索如何是修心定性

　　□灵慧照得真修，□要心头裹面周。□庆先成归庇应，□阳脱后没淹留。

　　□中莹宝光频出，□上明珠焰不休。□马搬驮归净界，□然超过大神舟。

　　道友作醮篆符简

　　□抵良辰集众仙，□将玉篆遂同编。□丝不断依从古，□口相传各取阗。

　　□字金书谁敢悟，□田丹诀我惟先。□然水木火金土，□一灵符便奏天。

　　天长观王师求

　　□遇华宗理性宽，□公真妙彩光完。□初面目分明旭，□转灵根自在攒。

　　□德火生红焰锐，□花水涌紫芒寒。□般已结今先贺，□脉婴儿饮大丹。

　　文登韩公索修行

　　□凡修炼妙中玄，□裹通么道可传。□把五行无用作，□将四象有新鲜。

　　□能离水金鳞骋，□解迎风玉腕全。□喆诗词须谢蒋，□公同处洞中天。

　　赠马钰名

　　□询修炼好追寻，□寸飙光寸寸金。□得果成无漏果，□分音韵有缘音。

　　□辉月耀三田荫，□魄阳魂九转临。□位玲珑真性钰，□花台上倚瑶岑。

　　海

　　□方大水敢谁猜，□浪银涛类大才。□正三鳌金体现，□初九曜锦纹开。

　　□通瑞气明蓬岛，□放祥岑耸玉台。□此波心无地陌，□川东注傲然来。

　　赠道友韩茂先

　　□兀腾腾任自然，□中认取水中莲。□绵俗冗何时尽，□器尘劳每日牵。

　　□子拽回无一笼，□儿见处有三田。□分清净公休挫，□上言谁韩茂先。

　　七言绝句

　　遇师

　　四旬八上得遭逢，口诀传来便有功。一粒丹砂色愈好，玉华山上现殷红。

　　奏期

　　害风害风旧病发，寿命不过五十八。两个先生决定来，一灵真性诚搜刷。

　　端午

　　离上新池逢端午，不知谁会伏龙虎。白云翠雾得逍遥，劝公好把三光睹。

　　兄死作

　　人人只会哭家亲，谁肯能哀自己身。若把己身哀得恸，无生路上作闲人。

　　知县邀余拜亡灵余不从

　　师僧鼓钹赞亡灵，唯有王风独自醒。若是骷髅从拜礼，不从拜礼没骷形。

　　和武功赵清明

　　三百六十金骨节，段段圆明有分别。地雷震雨出山头，浣濯黄芽调白雪。

　　不饮酒

　　醒来不饮尘中酒，达后别传物外杯。莫衒白云随处有，自然举步到蓬莱。

　　金丹

　　本来真性唤金丹，四假为炉炼作团。不染不思除妄想，自然衰出入仙坛。

　　警知天命

　　得势那堪更得时，得时全不畏阴司。也宜积行修因果，恶业堤防有满时。

　　烧庵

　　茅庵烧了事休休，决有人人却要修。便做惺惺诚猛烈，怎生学得我风流。

　　诫潘十四郎省语

　　王喆今逢潘利宾，他能绮语敢相亲。想君舌窍非皮肉，银裹金楞铁口唇。

　　一轮明月绝纤埃，一片灵光照玉台。一粒金丹人不识，一生性命有谁猜。

　　赠四梧公

　　七松处士绝嚣尘，五柳先生脱爱津。知县将来名遂后，随余堪唤四梧人。

　　四株梧树惊还讶，两本薇花笑似瞋。坐久清风来召我，今宵却与月为邻。

　　赠董德夫

　　乘闲随步复寻真，冷淡清虚作主人。光远正堪夸缘鬓，德夫依旧走红尘

　　赠京兆杜先生

　　休言白雪与黄芽，莫说铅银与汞砂。试问杜公修大道，昆仑山属甚人家。

　　赠刘蒋村僧定院主

　　玉名慧定定根芽，不灭无生证麦麻。颠倒若能谈定慧，圭峰好景属公家。

　　赠赵资深戴月桂

　　此花谁悟四时开，细细清香远远来。不是娥娥曾下界，肯留仙种世间栽。

　　赠京兆税院冯五郎

　　身贤认得得真贤，便是逍遥陆地仙。一点清虚归本位，红霞长锁白云巅。

　　山边人立便为仙，口诀十分得宝田。兑地言来震地说，一中大悟便升天。

　　纸鸢放起线长牵，断了方知出世缠。空外清风来驾驭，一冲直上大罗天。

　　尘泥莫使污行庵，促住清风好放憨。明月过来须访我，三般滋味一般甘。

　　修行须是默中言，养气无劳静裹喧。占得长春真境界，百花香裹给孤园。

　　活死人引子

　　先生初离俗，忽一日自穿一墓，筑冢高数尺、上挂一方牌，写王公灵位。字下深丈余，独居止二年余，忽然却填了。

　　活死人兮王喆乖，水云别是一欢谐。道名唤作重阳子，谴号称为没地埋。

　　生来路口不忘怀，行瓒须是挂灵牌。即非惑众窥图利，为使人知递攒排。

　　活死人墓赠宁伯功

　　活死人兮活死人，自埋四假便为因。墓中睡足偏湦洒，擘碎虚空踏碎尘。

　　活死人兮活死人，不谈行果不谈因。墓中自在如吾意，占得逍遥出六尘。

　　活死人兮活死人，与公今日说洪因。墓中独死真嘉话，并枕同棺悉做尘。

　　活死人兮活死人，火风地水要知因。墓中日服真丹药，换了凡躯一点尘。

　　活死人兮活死人，活中得死是良因。墓中阒寂真虚静，隔断凡间世上尘。

　　活死人兮活死人，害风便是我前因。墓中这个真消息，出水白莲肯惹尘。

　　活死人兮活死人，须知五谷助身因。墓中观透郑如理，吃土餐泥粪养尘。

　　活死人兮活死人，昼眠夜寝自知因。墓中有个真童子，笑杀泥团尘裹尘。

　　活死人兮活死人，空空空裹是空因。墓中常有真空景，悟得空空不作尘。

　　活死人兮活死人，活人珠玉问余因。墓中境界真家计，不免临头总化尘。

　　天地高探覆载人，人心奸巧不凭因。只知名利为身宝，不悟身为物裹尘。

　　寻思到岸下船人，笑指白云便是因。丹橘在身无价宝，自然光耀绝纤尘。

　　人人不作是非人，远此无由地狱因。三界超升灵物在，仙宫那得有飞尘。

　　有个逍遥自在人，昏昏默默独知因。存神养浩全真性，骨体凡躯且浑尘。

　　人能弘道道亲人，人道从来最上因。若把黑云俱退尽，放开心月照繁尘。

　　风月为邻也是人，水云作伴得真因。便携鸾鹤归蓬岛，此去无由却堕尘。

　　忽然认得岸头人，不可思量议厥因。谓甚便教成一曲，曲中识破隙中尘。

　　我今嗟彼世间人，来路前生作甚因。但恐性乖来路失，归时转转入灰尘。

　　胎生卵湿化生人，迷惑安知四假因。正是泥团为土块，聚为身体散为尘。

　　酒色昏迷恼杀人，用斯浊恶转推因。将来失脚轮回去，甘作沈沦泉下尘。

　　外人不识裹头人，唤出门来得此因。明月清风休笑我，这回似你远红尘。

　　笑杀愚迷枉做人，人人皆说养家因。家人便是烧身火，乾了泥团却变尘。

　　我今欲劝世中人，正好追寻道果因。稍悟这般知这个，风前扬却一堆尘。

　　阳人不合恋阴人，都被阴人损善因。炼取纯阳身七宝，无生路上不生尘。

　　闲来默坐睹常人，个个钻寻无路因。恰似水鱼鱼恋水，只知尘体体投尘。

　　世上轮回等等人，各分神性各分因。百年大限从胎死，五蕴都归尘下尘。

　　稳驾青牛古圣人，白牛支叶出斯因。儒医夫子成三教，垦辟愚迷怕落尘。

　　生来死去万千人，善果良因间有因。嫉妬怪贪夸富贵，我今与你不同尘。

　　谁识廛中这个人，无为无作任其因。白云接引随风月，脱得尘劳出世尘。

　　往往来来人看人，人心厮算各论因。三光尘外分明鉴，昭尔身形尽土尘。

　　述怀

　　水云游历到西方，拾得真金坚又刚。放在绛宫封闭了，满官明耀现霞光。

　　金丹顷刻剎那成，不在三年九转行。同辈若能先悟此，碧霞深处是前程。

　　翛然独对正峰前，瑶蕊琼花景致全。一粒金丹成大药，并无下事不须煎。

　　玄机妙理不难穷，只在无言静默中。搜出从来端的事，休分南北与西东。

　　会修真药按名方，搜得玄微理渐长。从此乌龟投碧海，火炎山上喜朱郎。

　　一团真宝渐生光，四象方能尽属阳。五叶金莲开烂熳，万丝琼蕊密舒张。

　　午前子后正交锋，夺得金精显战功。一颗人头当下落，提来欢喜献丁公。

　　金莲一朵自生来，只许高人道眼猜，吸取清香频服饵，合和二气结成胎。

　　万神精锐没魔军，战胜千邪不用宾。独显光明辉日耀，方知此处有珠珍。

　　玉峰山上采灵芝，壮气全神主本基。一点光明尤灿灿，五般霞彩不相离。

　　静中勘破五行因，由此能捐四假身。返见本初真面目，白云稳驾一仙神。

　　於身四假乃为宾，裹面灵真是旧亲。独住三峰谁作伴，清风明月共三人。

　　能知戈戟肯轻狂，虎战龙争独敢当。夺得光明珠一颗，便令消尽九冬霜。

　　白云堂下夜深深，细雨霖铃滴滴金。好醉蓬莱须品令，声声慢唱凤箫吟。

　　修行先要识偏傍，南北东西接四方。水火木金俱不用，明珠一颗出中央。

　　内观一得见知音，明月山头自在吟。万首诗成谁会解，若教会解总无心。

　　紫灵芝甲始先萌，采得来时旋旋烹。玉液琼浆和合了，重楼咽下便长生。

　　自从收得水中金，便用刀圭剖尽阴。一朵琼花开向日，晶阳返照运天心。

　　马猿捉住是修行，物物皆亡总不生。肯向画楼击更鼓，天明那用打铮铮。

　　修持如会识金丹，只要真灵本性全。请看昆仑山上景，碧霞光彩接秦川。

　　姓王名喆知明字，道号重阳四味全。一性易为风害做，千金难买日高眠。

　　从此擘开真铁网，今朝跳出冗尘笼。便将明月堪拏弄，拨断繁云好害风。

　　玄机妙理最幽深，乾了银霜死了心。驾取铁牛耕戊己，满园尽许种黄金。

　　莫希夺舍学投胎，便向瑶池下手栽。生出白莲花一朵，清香直许透天台。

　　真修得得易非难，道用观天合上天。占取二山真境界，王花蕊裹结因缘。

　　瑶池裹面看黄芽，琼蕊金枝绽玉花。朵朵玲珑清气上，叮珰声韵属吾家。

　　一生清净养三田，今则方能论寂然。光莹明珠归岳顶，云霞捧入大罗天。

　　便做能寻空外响，直饶会捉水中泡。千机百计随心转，怎免临头这一交。

　　为人不作乡中鬼，指日须归物外仙。这个自然知去处，那般消息便精研。

　　唤出元初子细看，莹然结就紫金丹。明明圆妙应无比，五道霞光做一攒。

　　能衣白布水中争，会戴青巾火裹行。四味合和成一味，绵绵永永得长生。

　　唯余会养紫金丹，煅炼成珠故不难。放出光明尤灿灿，万般霞彩一时攒。

　　玉液流时无个识，琼浆涌处有谁知。今朝独灌金花树，放尽馨香满四维。

　　唯余会吃青鸾肉，独我能餐白马肝。两段合和归一处，傍人遥见各心寒。

　　蓦然捉住这元初，幻化方知不属余。一个光明真了了，五般彩艳自如如。

　　汞铅相见入长途，性命坚牢得永苏。摆彻水泉传火气，拨开烟焰指水湖。

　　甘水镇图题

　　谁识终南王害风，长安街裹任西东。间来矫首沧溟上，钓出鲸鲵未是雄。

　　再知

　　一轮明月一清风，内外交驰西复东。

　　一表出昆仑山顶上，昭一吹明爽自为雄。

　　赠丘处机

　　细密金鳞戏碧流，能寻香饵会吞钩。被余缓缓收轮线，拽入蓬莱永自由。

　　赠桑公之子

　　桑公积行久深洪，铸此儿郎事事通。稍悟内欢非外乐，好求月上弄清风。

　　唐公求修行

　　修行切忌顺人情，顺着人情道不成。奉报同流如省悟，心间悟得是前程。

　　学道修真非草草，时时只把心田扫。悟超全在绝尘情，天若有情天亦老。

　　赠诸生

　　诸公在坐尽高才，俊又聪明道眼开。莫为功名牵系住，也应随我到蓬莱。

　　宁海乞化书纸旗上

　　害风人问有何凭，术法俱无总不能。每日作为只此是，上头吃饭下头登。

　　赠登州奉道

　　一论明月吐光辉，桂树香传十九枝。正到中更当子午，放开灵耀射瑶池。

　　赠马钰

　　先生尝於陕西作此诗，及到宁海军，马钰初相见得姓名再书以赠之。

　　一别终南水竹村，家无儿女亦无孙。三千里外寻知友，引入长生不死门。

　　自画骷髅

　　此是前生王害风，因何偏爱走西东。任你骷髅郊野外，逍遥一性月明中。

　　赠皇哥

　　多收慧草广添油，一点明灯在裹头。照见五门皆洞达，教公拍手笑无休。

　　赠孙二姑

　　二姑乃马钰室家，先生两次以梨剖割，与夫妻分食之，意欲俱化也。钰从化一年许，孙氏亦出家奉道。

　　分梨十化是前年，天与佳时主自然。为甚当时不出离，元来直待结金莲。

　　在家只是二婆呼，出得家缘没火炉。跳入白云超苦海，教人永永唤仙姑。

　　马钰从化以此赠之

　　掷下金钩恰一年，方吞香饵任纶牵。玉京山上为鹏化，随我扶摇入洞天。

　　无常钟

　　钟不依时听者愁，定知人世此时休。数声又逐斜阳去，遣客无言暗点头。

　　冯先生求问

　　百年光阴总不同，回头便是出迷蒙。教公对景知颠倒，擘碎微尘踏碎空。

　　圆相

　　一轮圆相自家知，王哲於中正是时。衮出昆仑山顶上，爽邀风月到天池。

　　织造人

　　织造之人得也么，街前犹自骋机梭。若还似我逍遥客，争肯千头万绪多。

　　雪

　　六花偏与我相违，飘落人间压是非。碧洞自温无四序，肯教点污六铢衣。

　　题竹

　　人言潇洒月明中，我道清虚本意深。不是害风来到此，怎生引动此君吟。

　　题净业寺月桂

　　谁将月桂土中栽，争忍尘凡取次开。折得一枝携在手，却将仙种赴蓬莱。

　　七言绝句诗藏头

　　赠莱州平等会首徐守道

　　□来乞觅意何如，□口言公善事舒。□内珠珍常自守，□心先祖姓其徐。

　　赠仁法师讲忏

　　□能消忏劝人初，□利天中自展舒。□利佛前香篆起，□知师父作真如。

　　赠京兆冯五郎

　　□休弃业莫别妻，□姹儿婴自有时。□把心香频热爇，□将名姓达瑶池。

　　□言可语没人磨，□内深藏玉润和。□纳甘津公莫怪，□家也得唤凭哥。

　　京兆来学正觅墨

　　□中松宝号陈玄，□一幽微贵远烟。□裹炼成三个字，□来便是大罗天。

　　赠张曲通

　　□已仁人号曲通，□乎者也有奇功。□田不悟清凉境，□道先生守固穷。

　　骊山

　　□常访饮乐真闲，□间金花镇远山。□自神仙来此地，□知身在白云间。

　　文官花

　　□时春景好频看，□观群花不一般。□岸得超堪可赋，□官园裹见文宫。

　　赠京兆杜先生

　　□要直兮行要清，□源澄澈称知明。□中见黑银蟾吐，□苦心甜显志诚。

　　□吹玉笛舞婴哥，□面金花莹不磨。□女唱时休占认，□中拍手笑呵呵。

　　因茶坊贾四郎换茶

　　□灵木德岁新芽，□舌甘津别有华。□得风生胜杖柱，□翁欢喜换新茶。

　　剔灯杖

　　□妙身生百草丛，□来折得浸油中。□端会把昏灯拨，□出灵光显尔功。

　　邀客赏清明

　　□人王喆趁华筵，□寿诸公尽醴泉。□洗清明真可爱，□逢此景会神仙。

　　警史四哥

　　□道非常道不和，□甜心苦把人磨。□中火焰谁能觅，□有从邪史四哥。

　　守时堂

　　□常到此并无思，□爱前亲每作诗。□说街中虚六案，□时堂裹见安时。

　　和迟法师韵

　　□直弓弯射有为，□中水涌两相宜。□通道德遵公注，□意无为只自知。

　　道友请食饼

　　□上津生床饼粘，□中秀气我新尖。□抵三餐真个别，□圭滋味自然甜。

　　请史四歌啜茶

　　□金间隔并无邪，□正其心趁彩霞。□段接生云外物，□儿回首得新茶。

　　学公击钟

　　□重言语好相容，□口教公莫放慵。□裹猿儿先捉住，□人欢喜击金钟。

　　□风火水已相忘，□内灵根降吉祥。□尔一言真个妙，□年有分白云堂。

　　题净业寺云版

　　□言击此众僧闻，□内新声法雨分。□利天中振教响，□音谁悟铁生云。

　　劝崔彦横

　　□叶无风秋气清，□天不语甚分明。□乌月兔长飞走，□我休争劝彦横。

　　题韩茂先药铺

　　□时性不似斯孩，□午身躯是死灰。□灭烟消悟真拙，□笼便是见蓬莱。

　　题木鱼

　　□根清净尾尤赪，□洁身躯别有名。□内衔珠能会食，□辰须响腹中声。

　　题温凉扇

　　□为柄子绢为腮，□尔劳劳救热灾。□院已离君莫怪，□余别有好风来。

　　□仪作用觉心宽，□热招风冷复攒。□竹柄儿堪执捧，□君无暖亦无寒。

　　赠浴堂

　　□见公家澡浴堂，□埪成就得清冻。□心便是清凉境，□要凿埪作洞房。

　　见董知县会客坐上叹落花

　　□道王三已弃家，□羊滋味久相趖。□中贵冑皆春寐，□肯将心悟落花。

　　赠道友

　　□从认得便休寻，□步移来动好音。□在公家如可见，□人自处水中金。

　　仁法师说三六弟子，王哲小名十八郎，遂悟一十八戒。

　　□三二六不相干，□八郎来子细看。□下仁公传妙语，□今已得兔饥寒。

　　五言绝句

　　〔赠马钰〕

　　化马钰未肯从，欲锁庵门坐百日，示家风以化之。钰问先生寒冷否，遂以此赠之。

　　莫虑王风冷，王风自不寒。百朝飙地过，出路你咱看。

　　述怀

　　宝结三田聚，莲开五叶全。蕊珠宫裹看，见个白光圆。

　　有钱须得使，不使太憨痴。莫待荒郊裹，临风咬齿儿。

　　攒三拆字并七言引子

　　如要读时莫要思，三言翻作七言诗。

　　若交日裹金鸡叫，须养蟾中玉兔儿。

　　五言绝句

　　赠马钰

　　□□马相见，□□喆相恋。□□处庵中，□□做方便。

　　五言律诗

　　□□王风子，□□总不求。□□分子午，□□旭春秋。

　　□□炎离坎，□□出虎牛。□□铅与汞，□□结成休。

　　□□重阳子，□□仙岂求。□□恩大洞，□□问中秋。

　　□□槌金虎，□□锯木牛。□□初午得，□□子时休。

　　□□重阳子，□□咏好吟。□□从有口，□□喆无心。

　　□□千篇就，□□万首临。□□出去也，□□卧高岑。

　　□□重阳子，□□分正仙，□□铅得镇，□□汞凭泉。

　　□□煦开卦，□□见彻绿。□□神气出，□□光升天。

　　藏头诗

　　书纸旗引马钰、谭处端教化。

　　□呼知已亦如然，□灭烟消去觅钱。□地种成黄器壁，□峰长就白花莲。

　　□连直访海边友，□访终南山下贤。□脉婴儿麦田整，□邀风月五人圆。

　　重阳全真集卷之二竟

　　重阳全真集卷之三

　　终南山重阳子王哲撰

　　词

　　黄莺儿

　　堪嗟浮世如何度。酒色缠绵，财气沈埋，人人都缘，四般留住。

　　因上上起荣华，节节生迷误。总夸伶俐惺惺、各斗机关，皆结贪妬。

　　今古，几个便回头，肯与神为主。

　　任从猿马、每每调和，无由得知宗祖。

　　唯转转入枯崖，越越投深土。大限直待临头，难免三涂苦。

　　心中真性修行主。锻炼金丹，津液交流，浇淋无根，有苗琼树。

　　常灌溉润瑶枝，密叶黄莺语。莹灵声韵明眸，正觑婴儿，兑方骑虎。

　　堪诉，姹女跨青龙，四个同归去。

　　本元初得、静裹还辉，回光使胎仙舞。应出上现昆仑，得复蓬莱处。

　　我不妄想云霞，鸾鹤天然与。

　　花心动

　　紧锁心猿，悟光阴、尘凡百年遗遄。下手顿修，元本真灵，此日要除骸屋。居家坑堑先须跳，将身己、便令孤宿。静无触、气财色酒，一齐填逐。

　　俗景般般绝欲。要舍尽、爷娘共妻骨肉。自在逍遥，落魄清闲，认取裹头金玉。琼英瑶蕊花心动，放香味、满空馥郁。异光簇、祥辉结成九曲。

　　玉堂春

　　得得修行，能令捷径走。子午俱无，何须卯酉。只用两珍，於余堪厮守。铅汞从教结作球。恁则成丹，般般尽总透。摆正真风，名传不朽。搜出元初，那个为的友。到此方知是彻头。

　　又　锁门

　　玉性金真，人人皆可化。玉液金丹，频频迎迓。玉兔金乌，光光根次亚。照玉栏干种玉芽。琼蕊金茎，长长生不谢。玉女金童，常常看舍。玉锁金匙，门门开辟下。赏玉堂春对玉花。

　　有个王风，时时频睡卧。无梦无眠，无灾无祸。白虎青龙，自然交媾过。水火相逢上下和。这个因缘，元来真打坐。试问诸公，应还会么。似我修待，交君得功课。不在劳形苦已多。

　　蓦山溪　赠文登县骆守清

　　守清守净，各各开明性。两两做修持，你个个、心头修省。虚虚实实，裹面取炎凉，寻自在，觅逍遥。渐渐归禅定。教言教令，一一须当听。急急上高坡，便稳稳、寻他捷径。玄玄妙妙，子细认天衢，行得正，立来端。步步莲花并。

　　又　于公索神龟词

　　洪波浩浪，澄湛源流遂。此处隐神龟，敢吸尽、西江大水。任眠任睡，喘息几曾闻，能服气，会吞霞，自在长游戏。异光殊彩，进出真祥瑞。火焰正炎炎，便走在、当中取利。任烧任烙，旋旋聚清凉，能曳尾，会摇头，独上白莲蕊。

　　御街行

　　玉芝一味通贤圣。这药治、真灵性。虚空臼内稳铺排，金刚杵、捣成精莹。摩诃般若蜜多和，炼熟后、搓为铤。大悲千手丸来正。太阳火、烹炮定。堪宜下使用黄芽，八琼水、共煎清净。从兹服了得长生，便永永、成功行。

　　烛影摇红

　　烛影摇红，暗垂珠泪如言语。无情本不起斯因，转使余频悟。劝汝何须忧虑。已当日、终南遭遇。拂开眸目，剔正心神，东临琼路。占真闲水，云游历成霞步。天涯海畔是前期，此处堪停住。等候明明师父。阐玄妙、长生门户。彩霞光裹，现出蓬莱，相随归去。

　　八声甘州

　　处清凉界，迥然二间，别开一家风。得闲闲闲裹，真甜美味，甘露应同。洗涤三焦六腑，五脏尽玲珑。流转无凝滞，颠倒皆通。白气充肠盈满，助起初本有，唯要深穷。待时时分朗，来往识西东。恁方知、惺惺容貌，这般形状出高穹。圆成显、放光明照，永住晴空。

　　红芍药

　　这王喆知明，见菊花坚操。便将重阳子为号。正好相倚靠。每常却要，缀作诗词，笔无停、自然来到。心香起、印出仙经，便实通颠倒。便实通颠倒。早得得良因，速推推深奥。玄玄妙妙任穷考。又更餐芝草。白气致使，上下盈盈，金丹结、炼成珍宝。恁时节、永处长生，住十洲三岛。住十洲三岛。

　　留客住

　　但人做。限百年、七旬难与。夺名争利强恁，徒劳辛苦。金飞玉走，催逼老死，还被兄孙拖入土。余今省悟，舍攀缘爱念，一身无虑归去。云水长游，清闲得遇。识汞知铅，气满精牢神聚。金翁却期，黄婆匹配，能养婴儿姹女。刀圭足数。又蓬莱客，至上仙留住。

　　醉江月（念奴娇）

　　正阳的祖，又纯阳师父，修持深奥。更有真尊唯是叔，海蟾同居三岛。弟子重阳，侍尊玄妙，手内擎芝草。归依至理，就中偏许通耗。至今自在逍遥，金丹传得，一点灵明好。皆出幽微俱助正，本有清虚颠倒。复住晴空，还居杳邈，此事成须到。将来去后，想时公等知道。

　　本初面目，禀三光精秀，分来团聚。得得成形唯自在，应占逍遥门户。一个灵明，因何堕落，扑入凡胎处。输回贩骨，几时休歇停住。搜获虚幻身躯，荣华富贵，莫也非坚固。顿悟如如缘合后，深谢真师垂顾。秘诀亲传，依从做彻，达了凭遭遇。云朋霞友，并归蓬岛琼路。

　　摸鱼儿

　　叹骷髅、卧斯荒野。伶仃白骨潇洒。不知何处游荡子，难辨女男真假。抛弃也。是前世无修，只放猿儿傻。今生堕下。被风吹雨浥日，更遭无绪牧童打。余终待搜问因由，还有悲伤，那得谈话。口衔泥土沙满眼，堪向此中凋谢。长晓夜。算论秋冬年代，春和夏。四时孤寡。人家小大早悟，便休夸俏骋风雅。

　　戚氏

　　冻云昌。出入缭邈徧舒张。直上玄凝，满空浓密，现嘉祥。六花妥瑶芳。轻飞缓舞恣飘扬。须臾渐渐俱缟，物物因迹尽均妆。选甚高下，那拘遥迥，一同不辨偏傍。更新鲜洁静，添素加彩，增至辉煌。唯观晃养无方。应是瑞气，接引在中央。成佳致、自然盈尺，岁稔时康。显青苍。间点碧汉云归，片段日放晶阳。任溶任聚，正是流酥，独许仙客堪尝。淡味偏能好，浑如这，玉液与琼浆。细想虽无馥郁，便深宜、寂暗藏香。别生景趣盈盈，再腾妙妙，静裹开真相。复作冰、为宝玲珑状。风剪剪、声韵珰珰。夜静来、转觉严凉。运星斗、皓月岂寻常。最相当处，明明莹彻，返照交光。

　　抛球乐

　　此来玄化尘世，搜获藏善。忽长天、嘉气瑞瑞，蕾买浪滔滔，暂然敷徧。聚叆叇、浓结成雯，渐淅沥、文横飞霰。广布列列严凝，凛凛寒威，抛掷真堪羡。似玉英瑶萼，琼花璧屑，也知都被，风刀细剪。撒迥遥轻舞，任他颁形如铺练。最均平同色，宁辨上高下低深浅。正比贤圣慈悲，尽施救、普与行方便。奈晴空，开日曜，返照消残旧面。又还复故，元丑般般皆见。福薄分微重业，目迢遮了，重重现。劝汝懑急急，舍彼就斯，回头总愿，修持煅炼。功行两双全，诚远胜，六出时间。显么则好归，十洲清选。

　　沁园春

　　自问从初，少年如何，每每所为。好细寻重想，当时做作，恐违天地，或昧神祇。及至如今，恁貌颜将耄，限尽临头着甚医。还知否，有圣贤三教，莫也堪随。阒中认这慈悲。更长燕、名香寝见知。把净清灵，密耀明显，一齐速炼，下手修持。口印金科，心传玉诀，旧业除消诚未迟。搜前路，得归依玄妙，证道无疑。

　　王喆惟名，自称知明，端正不羁。更复呼佳号，重阳子做，真清真净，相从相随。每锐仙经，长烧心炷，水火功夫依次为。堪归一处，阒然雅致，有得无遗。偏宜用坎迎离。聚珍宝、成丹转最奇。结玉花琼蕊，光莹透顶，碧虚空外，捧出灵芝。定作云朋，决成霞友，自在逍遥诗与词。盈盈处，引青鸾彩凤，谨礼吾师。

　　玉蝴蝶

　　捉住玉山赤凤，神舟同泛，激浪漂浮。便使乌龟，开口显出嘉谟。吸洪涛、枯乾北海，吐巨波、浇溉西湖。自舒敷。水纹花面，皆是金铺。光珠。盈盈照耀，恰如明月，晃晃方隅。普偏腾辉，尽成霞彩覆环纡。见圆珠、深深渐现，结宝丹、空外超踰。得琼途。大罗天上，永永惺苏。

　　南乡子

　　好纸造成鸢。占得风来便有缘。放出空中云外路，无边。休恋桩儿用线牵。端正莫教偏。仰面人人指点贤。从此逍遥真自在，如然。断却丝麻出世缠。

　　永遇乐　抽文契

　　失笑王三，元当幼小，典了身体。直至如今，四十八上，方是寻归计。独担辛苦，为谁欢乐，决要捡抽文契。这工钱，不曾取过，从前并无绾击。锐然走出，没人拘管，欣许深根固蒂。水畔云边，风前月下，占得真嘉致。惺惺了了，玲珑清爽，复入烂银霞际。一团儿，红〔火〕炎炎，就中妙细。

　　正好回头，堪当下手，搜寻密妙。此个圆成，无教沈溺，须是令分晓。火坑休认，凡笼莫入，两事锐然先跳。惺来后，嬴取三光，时时顶戴长照。灵明一点，常随五彩，九转便通关要。透出昆仑，莹传清净，朗听金鸡叫。月华辉耀，星生盈满，此处玉花香袅。得玄玄，玄裹真宗，这翻了了。

　　水龙吟

　　若修仙子圆成，永真诚做他上士。明明了了，惺惺洒洒，搜寻妙旨。决烈回头，是自不肯，拖泥带水。便斩钉截铁，尘缘悉屏，无墨碍，做清泚。得长生久视，更盈盈、行功齐至。频频嘱付，一灵耀、金光早起。五彩同如此，相扶助人丹霄裹。有青童接引，前来迎近，执琼瑶蕊。

　　川拨棹

　　酆都路。定置个，凌迟所。便安排了，铁床镬汤，刀山剑树。造恶人有缘觑。造恶人有缘觑。鬼使勾名持黑簿。没推辞，与他去。早掉下这尸骸，不藉妻儿与女。地狱中长受苦。地狱中长受苦。

　　蓬莱路。显自在，逍遥所。现长生景，琼花玉叶，金枝宝树。作善人得观觑。作善人得观觑。童子青衣掌仙簿。行功成，上升去。结就一粒金丹，探谢婴儿姹女。永不遭三界苦。永不遭三界苦。

　　调笑令

　　调笑，说玄妙。姹女婴儿舞跳。青龙白虎摇交叫，赤凤乌龟鐇绕。蓦然鼎汞召，性命从兹了了。山峭，日光照，碧汉盈盈圆月耀。森罗万象长围罩，一道清风袅袅。真灵空外天皇诏，住在蓬莱关要。

　　画夜乐

　　便把户门安锁钥，内中更蕴奇略。安炉灶、煅炼金精，养元神修完丹药。一粒圆成光灼灼，虚空外往来盘礴。五彩总扶持，也无施无作。冥冥杳杳非投托，占盈盈、赴盟约。蓬莱路永结前期，定长春、瑶英琼萼。等接清凉光徧烁，放馨香自然雯作。裹面礼明师，现真欢真乐。

　　又　锺公云镜能照他人不能照自

　　百炼青铜圆又小，平平正吐灵耀。向人前、相对相观，别辨容颜分晓。好丑媸妍并老少，尘凡一齐勘校。彼此假中来，怎生通内貌。别有辉辉亲密要，焕心镜、主玄妙。偏能会显古腾今，又能鉴、从前虚矫。艳艳光辉宜自效，把当初性珠返照。裹面得全真，永明明了了。

　　瑶台月　违终南山

　　携云放肆，投闲路，清风明月长载。回光返照，莹彻澄彼青黛。仿髴裹、远望嘉山，静至收归宁海。前生约，今生在。遇明了，便明对。相爱，熙然景致，颐然聚会。这个密妙堪赛，内外须常常顶戴。香烟起盘袅，尽成雯盖。每从依、仙伴同游，定处看、霞轩神□。凭三曜，通三昧。论交友，交泰无碍。灵明一点，逍遥自在。

　　修行便要，寻捷径，心中长是清净。搜摧妙理，认取元初瞻听。四象内、只用澄鲜，湛湛源流端正。探深奥，观遥迥。戴三曜，依三圣。功并，仍兼行满，俱凭悟省。玉润金锐光莹，吐彩艳重重永定。灵明现圆相，一团红映。向虚空、冥香腾辉，在物外、悠悠能整。从来性，本来命。归云路，出山顶。堪庆蓬莱岛，遣青谨请。

　　满庭芳　　刘公问贵贱

　　今世丰华，此生贫窘，算来总是前缘。荣枯好丑，无党亦无偏。只在灵明布种，唯招召，善恶相传。花开谢，开为福地，谢是祸心田。英贤，如速省，时臻命至，臧势藏权。若能还使尽，却复如然。好把根源取正，休着染、也莫孜煎。推真妙，不论贵贱，便是大罗天。

　　又　刘公索

　　贤智慧皆全，痴顽总至，两般自是殊方。一能明哲，一个性迷荒。尽是灵中分定，各分别，此理昭彰。还知否，上人九窍，下没膏肓。彷徨，思这事，暗中积行，便得贤良。稍胡为做作，愚戆来匡。奉劝诸公速悟行平等、永永清凉。真诚显，唯邀本有，前路趁仙乡。

　　又　於京兆府学正来彦中处觅墨

　　毛颖归余，褚生从我，陶泓三事奇瑰。陈玄不止，尚未得相陪。日夜搜神定思，在何处，多隐文才。谁堪访，高明上士，唯有彦中来。浑材，如见慧，便教磨出，云浪恢恢。书灵符宝篆，救苦消灾。愿使家家奉道，人人悟、总兔轮回。成功行，前程路稳，同去宴蓬莱。

　　又　未欲脱家

　　未欲修持，先通吉善，在家作福堪当。晨参夜礼，长是热名香。渐渐财疏色减，看分寸，营养爷娘。擒猿马，古来一句，柔弱胜刚强。从长，凡百事，先人后己，勤认炎凉。与六亲和睦，朋友圆方。宗祖灵祠祭飨，频行孝、以序思量。逢佳节，欢欣访饮，齐唱满庭芳。

　　又　欲脱家

　　既欲修行，终全阒谧，出离尘俗相当。莫凭外坐，朝暮起心香。须是损妻舍事，违乡土，趖却儿娘。常归一，民安国富，战胜又兵强。长长，潇洒做，搜寻玄妙，认取清凉。又凭空渺邈，大道无方。只在圆光自照，明来后、堪用衡量。重阳子，迎霜金菊，独许满庭芳。

　　又　修行

　　阴尽阳纯，命停性住，先须汞识铅知。白坚黑固，土马木牛随。卯酉常从子午，甲庚聚，用坎迎离。刀圭至，震龙兑虎，赤凤斗乌龟。堪宜，真水火，癸丁炉灶，丹结何疑。漱琼浆玉液，神水华池。滋润灵芽瑞雪，日鸡叫，月兔推移。金翁喜，黄婆立便，养姹女婴儿。

　　又　文登张公邵公要起玉花社

　　王嘉身留，玉花社举，此因都为张侯。迤而邵氏，庵舍不能修。后悔人人猛悟，兔儿起，抛甚砖球。还知否，断弦无续，覆水定难收。休休，各处分，我虽眷恋，诚没回头。愿诸公心内，念忆同流。别意离悰已动，金莲子、光满西州。当归去，文〔登〕胜景，不复再重游。

　　西江月

　　养甲争如养性，修身争似修心。从来作做到如今，每日劳劳图甚。

　　好把幽微搜索，便将玄理思寻。交君稍悟水中金，不肯荒郊做想。

　　忆王孙

　　人云口是祸之门，我道舌为祸本根。不语无言没讨论。度朝昏，便是安闲保命存。

　　苏幕遮

　　少烦人，稀赴会。我自无恩，莫把他人怪。廉俭温良身自在。□莫追陪，兔得常耽债。有钱时，人见爱。及至无钱，亲也全疏待。且见世情如此态。察尽人心，暗想除非外。

　　金鸡叫　警刘公

　　占得虚空呈俊俏，玄中玄，妙中绝妙。自然五彩通灵照。一颗明珠，万道霞光罩。净净清清，泠泠晓晓，昏昏默默，冥冥窈窈。森罗万象辉辉耀。月裹蟾鸣，日裹金鸡叫。

　　桃源忆故人

　　瑁璃枝上琼花皓，蓓藟间成玛瑙。乌玉叶儿偏好，四件谁能讨。静中认得真家宝，艳彩诚非草草。唯有个人知道，共得归蓬岛。

　　重阳全真集卷之三竟

　　#1原本词牌误作『黄莺儿』。

　　重阳全真集卷之四

　　终南山重阳子王哲撰

　　词

　　南乡子

　　物物要休休。打破般般是彻头。认得本来真面目，修修，一个灵芽稳稳求。　火裹好行舟。焰裹白莲素脸幽。馥郁风前通远迥，悠悠，透过青霄得自由。

　　又　诫人礼拜

　　堪叹这顽夫。空恁区区用力粗。五体相逢投地面，休愚，尚自劳劳礼假躯。　大道本虚无。玄裹藏玄妙不敷。内有元光人不识，唯吾，日日观瞻自吸呼。

　　物物不追求。摆手行来事事休。返照回观亲面目，无忧，自在逍逼岂有愁。　乘此大神舟。玉棹琼槔渡正流。剔出急波俱绝尽，机谋，超上十洲三岛游。

　　又　于公索幻化

　　幻化色身绕。电脚余光水面泡。忽有忽无遄速甚，如飙，过隙白驹旋旋飘。何不悟虚嚣。早早迥头养玉苗。苗上金丹光泼泼，彰昭，透过云衢入碧霄。

　　又　邵公索要下手修行

　　我命不由天，熟耨三田守妙玄。甘雨泽深先布种，金钱，徧地黄芽最色鲜。养就玉花莲。叶叶分明永永坚。琼药被风吹撒动，香传，一道灵光任自然。

　　又　风琴

　　妙手喜新成。十六条弦别有名。挂在宫中云外路，风迎，便许能招自己声。不入俗入聆。占得仙音讲道经。唯我傍边全善听，叮咛，携尔蓬莱在玉庭。

　　小重山　喻牛子

　　堪叹犊儿不唤牛。性如湍水急，碧波流。只知甘乳做膏油。长随母，摆尾摇头。路，入溪沟。渐渐骋无休。奔驰山谷未从缰绊恣因由。贪香草，怎晓虎狼忧。

　　堪叹寰中这只牛。龙门角子稳，骋风流。身如泼墨润如油。贪斗壮，牵拽不回头。苦苦几时休。力筋都使尽，卧犁沟。被人嫌恶没来由。闲水草，难免一刀忧。

　　刮鼓社

　　刮鼓社，这刮鼓本是仙家乐。见个灵童，於中俊俏，自然能做作。长长把玉绳辉霍。金花一朵头边烁，便按定五方跳跃。早展起踏云脚，早展起踏云脚。会戏谵，正洽真欢乐。显现玲珑，玎珰了了，徧体缨络。遂引下满空鸾鹤。迎来接去同盘礴，共舞出九光丹药。蓬莱路有期约，蓬莱路有期约。

　　恨欢迟#1

　　名喆排三本姓王，字知明子号重阳。似菊花，如要清香吐缓缓，等浓霜。学易年高便，道装，遇渊明语我嘉祥。指蓬莱，量买路如归去慢慢，地休忙。

　　山亭柳

　　急急回头，得得因由。物物更不追求。见见分明个把，般般打破优游。净净自然莹彻，清清至是真修。妙妙中间通出入，玄玄裹面细寻〔求〕。了了达冥幽。稳稳拈银棹，惺惺驾大法神舟。速速去超彼岸，灵灵现住瀛洲。

　　武陵春

　　天地唯尊人亦贵，日月与星临。道释儒经理最深，精气助神愔。四个三般都晓彻，丹结变成金。衮上明堂透玉岑，空外得知音。

　　甘草子

　　尘所，不肯修行，个个贪欢聚。转转恋荣华，怎肯将心悟。直待阴公教来取，便急与相随去。早被儿孙送归土。金玉谁为主。

　　迎仙客

　　或曰：既是修行，因何齿落发白？答云：我今年五旬五，尚辛苦为收获耳。

　　五旬五，过半百，诸公把我频搜索。眼如遮，耳如闻，口中齿豁，类上髭须白。外容苍，内容黑，金花地上真粟麦。秆儿彩，穗儿桥，三车搬过，便是迎仙客。

　　惜芳时

　　诸公学，休胡别。且莫放猿颠马劣。闲中认得玄机设。无言说、自然欢悦。净清便把虚空拽。待问你不生不灭。答言功行须交彻。有真师、分明来接。

　　甲龙入火分明看。庚虎在水中游玩。往来相送同为伴。自然是、两家拘管。善能调养成片段，裹外更使成交换。空中有个青童唤。恁时节、一冲霄汉。

　　点绛唇

　　先生锁门及十旬，将启户，又以梨一枚，割做十分，与马钰夫妇二人食之。既启户了，唯钰舍家缘做弟子，至此耳，又以词赠之。

　　十化分梨，我於前岁生机构。二人翁母，待教作拏云手。用破余心，笑破他人口。从今后，令伊依旧，且伴王风走。

　　俊蛾儿　劝吏人

　　见个惺惺真脱洒，堪比大丈儿。莫睎灯下俊蛾儿，坏了命儿。早早回头搜密妙，营养姹女婴儿。道袍换了皂衫儿，与太上做儿做儿。

　　南柯子

　　白鹭江心立，乌龟水底钻。红鸡翡翠竹间攒，四件将来锅内炼成丹。

　　五味调和美，重楼信任餐。充盈六腑得宁康，养就真神跳跃入仙坛。

　　会叹风中烛，能嗟水上沤。一生一灭几时休，恰似轮回来往业沦流。

　　知有驴和马，非无骡与牛。等闲扑入怎抽头，幸得人身急急做真修。

　　夜游宫

　　身向深山寄寄，步青峰、恣情如意。冷即草衣慵即睡。餐松，渴来后，饮绿水。　养就神和气，自不寒、不饥不寐。占得逍遥清净地。乐真闲，入红霞，翠雾裹。

　　江神子

　　虚中空外认盈盈。喜前程，看分明。占得真坚，慧照助新声。五座门开通出入，任来回，好游行。　高峰上，便纵横。结云棚，势峥嵘。一表出灵光，一点似朱樱。彩色般般笼罩定，处清凉，永长生。

　　贺圣朝

　　修行须是身衣布，受寂寥餐素。道心不与众心同，绝忧愁思虑。内中认取金乌聚，并开明玉兔。赤鸾抱住黑龟精，这些儿谁悟。

　　长思仙#2

　　邹公问识心见性

　　莫哦吟，莫追寻。这个玄机奥最深，如何识本心。好钤擒，好登临。明月孤轮照玉岑，方知水裹金。

　　苏幕遮　滕奇放龟

　　此神龟，深谢放。厚德深恩，杳杳冥冥广。毛宝当时还岸赏。答报於公，别有明明相。戏金莲，通揖让。千载遐龄，就寿增嘉况。返顾精神添莹朗。一气烦公，送到云霞上。

　　又　秦渡坟院主僧觅

　　善看经，能礼忏。金面胭脂，正好频频蘸。转转殷红红不淡。色裹全真，真裹成清湛。　仗铅刀，擎汞錾。劈暗凿昏，进出银霞艳。万道霞光攒一点。般若波罗，得得无增减。

　　莫端身，休打坐。摆髓摇筋，嘘咽稠黏唾。外用修持无应和。赢得劳神，枉了空摧挫。　要行行，如卧卧。只把心头，一点须猜破。返照回光亲看过，五色霞光，覆焘珠明颗。

　　五台峰，三耀剎。八识俱明，四象灵光匝。罗汉回头看菩萨。佛果圆成，这裹无言答。　证虚无，腾可恰。清净全扶，澄湛尤相洽。休衮神珠分等甲，彩色传辉。再现黄金塔。

　　又　寄与谭哥唐哥

　　训人人，休碌碌。搜寻密妙，长修福慧慧。明灯参性烛。谨谨营躯，食食牟平禄。　拜风风为叔，叔两两。侄贤莫恋，余相逐切切。依从新格曲了了，唐琳达达真谭玉。

　　又　赠京兆药市衔赵公

　　赵公邀，吃水饭。颗颗珍珠，粒粒灵芝蔓。食就圆明生园苑。开阐琼花，不作凡躯楦。　合三光，分四宪。壮起精神。宝鼎童儿健。五色霞光同一建，此则充盈，得得平生愿。

　　又　劝化醴泉人

　　醴泉人，都作善。急急光阴，似水还如箭。荣贵虚劳休自羡。四假凡躯，恰似蚕知缘。　各缚缠，夸做茧。裹了真灵，直待锅儿煎。这个王三行方便，不信之时，不见害风面。

　　又　劝化诸弟子

　　兄弟懑，安脚手。擘破微尘，跳出三山口。月出东方日入酉。焜耀明星，三个相随走。　气传清，神运秀。两脉通和，真行真功就。冲上晴空光猛透，方显无为，始见归无漏。

　　又　赠京兆府王小六郎

　　这仁人，武伶俐。问我修行，便出非常意。怎奈时间家事累。更有一般，妻子应难弃。　劝明公，休出离。日爇名香，谨把三光贵。万事心怀方便起，岁举时臻，也到云霞裹。

　　又　劝修行

　　莫行功，休打坐。如要修持，先把心猿锁。黑气收归无漏破。慢慢升腾，保养灵真么。　姹娘嬉，婴子卧。搬上中田，总向明堂过。折得白莲花一朵，携去虚空，放出珍珠颗。

　　又　劝同流

　　教门人，听我告。清涕稠津，吃了成虚耗。五谷滓余难化造。恰是喂□，惹甚闲烦恼。　会修行，知颠倒。别有一般，滋味天然好。神水华池通正道，灌溉丹田，指日归蓬岛。

　　又　赠打车

　　木无情，生有作。都被良工，妙手成躯壳。黑犊黄健惟挽索。牵入红尘，难兔轮回脚。　静中忙，闲裹作。怎得逍遥，自在真欢乐。直待白牛来跳跃，一朵莲花，万道霞光烁。

　　又　劝世

　　叹人身，如草露。却被晨晖，晞转还归土。百载光阴难得住。只恋尘寰，甘受辛中苦。　告诸公，听我语。跳出凡笼，好觅长生路。早早回头仍返顾，七宝山头，作个云霞侣。

　　望蓬莱#3

　　烧了庵作果有二弟子自宁海来复修盖住。

　　重阳子，物物不追求。云水闲游真得得，茅庵烧了事休休。别有好归头。　存基址，决有后人修。便做玲珑真决烈，怎生学得我风流。先已赴瀛洲。

　　又　醴泉觅钱

　　醴泉好，偏爱养贫儿。为破婵□虚华业，余从捉住傻猿儿。无女又无儿。　街两面，愿助小钱儿。同共买成金麦饭，三时喂饱铁牛儿。耕种老婴儿。

　　真大道，能结坎和离。认取五行不到处，须知父母未生时。此理勿难知。　须速省，下手便修持。上有三光常照耀，中包二气莫分离。采得玉灵芝。

　　修炼者，须要觅前程。窈窈冥冥除我相，昏昏默默绝人情。真裹正中贞。　方晓悟，闲至净中清。物物般般都打破，头头脚脚便分明。圆曜自然成。

　　修炼事，子细好铺陈。外做四肢安乐法，内观五脏倒颠因。便是得全真。　坚守定，营壳要申申。二气合和开本性，三田搬运助灵神。只此唤仙人。

　　真大药，要见甚昭然。二气包囊三迭妙，双关封锁九重玄。自晓岂相传。　古仙颂，两句最精研。凡骨渡河诚用筏，圣功到岸不须船。越越害风颠。

　　猿马住，性命自然知。一粒刀圭开四象，两般枪法杀三尸。神水溉华池。　公看取，便是坎和离。土马赶回金虎子，铁牛耕出玉龙儿。方见遇明师。

　　真锻炼，驱惑去迷昏。踏碎月明通正路，劈开风景入玄门。方显道家尊。　无把捉，一点出昆仑。复住空中超造化，得归物外越乾坤。那论若亡存。

　　重阳子，饮水得良因。洗涤尘劳澄净至，灌浇根本甲芽伸。兹养气精神。　恬淡好，甘露味投真。滴滴润开三教理，涓涓传透四时春。流转一清新。

　　能下手，便晓这元元。为甚得通三一法，都缘悟彻五千言。立起本根源。　重着脚，跳入水晶盘。唤出那人人不识，至今有自自扬掀。越越害风虔。

　　回首处，便要识希夷。锻炼须将情灭尽，修行紧与世相违。勘破是归依。　蟾玉走，认取个金飞。交位东西通地髓，冲和上下合天机。方得妙中微。

　　修炼者，四事倒颠论。地水火风应化去，色声香味怎生存。方是显良因。　全得得，窈默与冥昏。慧性来回清净路，真灵出入妙玄门。空外九光浑。

　　真大道，滋味不相饶。明月光中腾莹莹，清风飙上出么么。从此见芝苗。　无狭阔，又岂有迢辽。圆现圆成成自在，一能一得得逍遥。方显见彰昭。

　　莺啼序

　　莺啼序时绕红，树应当做主。骋嘤嘤、莹莹声音，弄晴调舌秤羽。潜身在、朱林茂处，愈绵变百般言语。喜新铅，新汞俱齐，叫归宗祖。　唤觉呼惺，顿晓本元初，天然规矩。定分他、甲乙庚辛，九宫八卦门户。驱四象、通推七返，用千朝、炼成文武。这金丹，由些二年，渐令堪睹。　婴儿跨虎，姹女骑龙，白云招翠雾。各各擎、钢刀慧剑，接刃交锋，隐密藏机，两家无惧。乌龟赤凤，前来降伏，和合罢战休兵戍，被灵童、结构同相聚。从兹慢慢，搜寻宝贝完全，要见便教知数。　明珠万颗，吐出神光，倒颠笼罩住。迸一条、银霞袅袅，撞透清霄，晃耀晴空，徧开琼路。中间独现，真妙真玄，星冠月被端严具，把双眸、高举频回顾。观瞻了了清清，湛湛澄澄，害风得遇。

　　啄木儿

　　观浮世，为人贵。舍荣华，全神气。保养丹田绝滋味。便将来，兔不讳。

　　自谙自讳，修取长生计。自誓自誓，今朝说子细。且通边际开灵慧，酒色财气一齐制。做保根，永固带。　怎生得虎龙交位，如何令姹婴同睡。把尘劳事俱捐弃，二道合和归本类。想玄玄，寻密秘。

　　自行自行，见性不用命。自惺自惺，黑飙先捉定。使倒颠并唯堪咏，两脉来回皆吉庆。辨清清，与静静。

　　乌龟儿从兹警省，放眼耀光明焕炳。恣水中游涛间逞，望见赫曦山上景。转波恬，又浪静。

　　自住自住，离宫受坎户。自悟自悟，汞中建铅库。好频频顾长相觑，上下冲和知去处。渐渐入，云霞路。

　　赤凤儿飞来振羽，饮尽乌江见水府。与神为主作宗祖，只把刀圭长安抚。方能教，子伴午。

　　自坐自坐，木上见真火。自哿自哿，从前没灾祸。雨东方妥诚堪可，润叶滋枝成花朵。结团团，宝珠颗。　翠雾腾空外徧锁，白露凝虚上负荷。换构交睡同舒他，性命方知无包裹。不由天，只由我。

　　自卧自卧，西方憩息么。自佐自佐，灵台聚真火。

　　发庚辛课相应和，物物拈来都打破。元来现，此一个。

　　跳出后无小无大，敲着后不刚不懦。便却如这音声那，响喨玎珰明堂过。

　　遇玲珑，共庆贺。

　　自知自知，只此分明是。自此自此，得一并无四。

　　在虚空裹撒金蕊，万道霞光通表裹。复元初，见本始。

　　要炼正灵真范轨，更不用木金火水。把良因垒从心起，方寸清凉无忧喜。

　　证长生，并久视。

　　重阳子，害风是。王喆名，知明字。说修行旨没虚诡，啄木词中开真理。向诸公，取知委。