◆作者魏伯阳，名翱，号云牙子，东汉末年人。  
  
◆第一章   乾坤者易之门户 乾坤者，易之门户，众卦之父母。坎离匡郭，运毂正轴。

◆第二章   牝牡四卦 牝牡四卦，以为橐龠，覆冒**阴阳**之道。犹工御者，准绳墨，执衔辔，正规矩，随轨辙。处中以制外，数在律历纪。月节有五六，经纬奉日使，兼并为六十，刚柔有表里。

◆第三章   朔旦屯直事 朔旦屯直事，至暮蒙当受。昼夜各一卦，用之依次序。

◆第四章   既未至晦爽 既未至晦爽，终则复更始。日辰为期度，动静有早晚。

◆第五章   春夏据内体 春夏据内体，从子到辰巳，秋冬当外用，自午讫戍亥。

◆第六章   赏罚应春秋 赏罚应春秋，昏明顺寒暑。爻辞有仁义，随时发喜怒。如是应四时，五行得其序。

◆第七章   天地设位 天地设位，而易行乎其中矣。天地者，乾坤之象也，设位者，列阴阳配合之位也。易谓坎离，坎离者，乾坤二用，二用无爻位，周流行六虚。往来既不定，上下亦无常。幽潜沦匿，变化于中。包囊万物，为道纪纲。

◆第八章   以无制有 以无制有，器用者空。故推消息，坎离没亡。

◆第九章   言不苟造 言不苟造，论不虚生。引验见效，校度神明。推类结字，原理为证，坎戊月精，离己日光。日月为易，刚柔相当。土旺四季，罗络始终。青赤白黑，各居一方。皆禀中宫，戊己之功。

◆第十章   易者象也 易者，象也。悬象著明，莫大乎日月。穷神以知化，阳往则阴来。辐凑而轮转，出入更卷舒。易有三百八十四爻，据爻摘符，符谓六十四卦。晦至朔旦，震来受符。当斯之时，天地构其精。日月相撢持。雄阳播玄施，雌阴化黄包。混沌相交接，权舆树根基。经营养鄞鄂，凝神以成躯。众夫蹈以出，蠕动莫不由。

◆第十一章   于是仲尼于是仲尼赞洪濛，乾坤德洞虚。稽古当元皇，关雎建始初。冠婚气相纽，元年乃芽滋。

◆第十二章   圣人不虚生 圣人不虚生，上观显天符。天符有进退，屈伸以应时。故易统天心。

◆第十三章   复卦建始萌 复卦建始萌，长子继父体，因母立兆基。消息应钟律，升降据斗枢。三日出为爽，震受庚西方。八日兑受丁，上弦平如绳。十五乾体就，盛满甲东方。蟾蜍与兔魄，日月气双明。蟾蜍视卦节，兔魄吐精光。七八道已讫，屈折低下降。

◆第十四章   十六转受统 十六转受统，巽辛见平明。艮直于丙南，下弦二十三。坤乙三十日，东北丧其明。节尽相禅与，继体复生龙。

◆第十五章   壬癸配甲乙 壬癸配甲乙，乾坤括始终。七八数十五，九六亦相应。四者合三十，阳气索灭藏。象彼仲冬节，草木皆摧伤。佐阳洁商旅，人君深自藏。象时顺节令，闭口不用谈。天道甚浩广，太玄无形容。虚寂不可睹，匡郭以消亡。谬误失事绪，言还自败伤。别序斯四象，以晓后生盲。八卦列布曜，运移不失中。

◆第十六章   元精眇难睹 元精眇难睹，推度效符征。居则观其象，准拟其形容。立表以为范，占候定吉凶。发号顺节令，勿失爻动时。上察河图文，下序地形流，中稽于人心，参合考三才。动则依卦变，静则循彖辞。乾坤用施行，天下然后治。可不慎乎？

◆第十七章   御政之首 御政之首，管括微密，闿舒布宝，要道魁杓，统化纲纽。爻象内动，吉凶外起。五纬错顺，应时感动。四七乖戾， 离俯仰。

◆第十八章   文昌统录 文昌统录，诘责台辅。百官有司，各典所部。

◆第十九章   日合五行精日合五行精，月受六律纪。五六三十度，度竟复更始。原始要终，存亡之绪。或君骄溢，亢满违道。或臣邪佞，行不顺轨。弦望盈缩，乖变凶咎，执法剌讥，诘过贻主。

◆第二十章   辰极受正 辰极受正，优游任下。明堂布政，国无害道。内以养已，安静虚无。原本隐明，内照形躯。闭塞其兑，筑固灵株。三光陆沉，温养子珠。视之不见，近而易求。

◆第二十一章   黄中渐通理 黄中渐通理，润泽达肌肤。初正则终修，干立末可持。一者以掩蔽，世人莫知之。

◆第二十二章   上德无为 上德无为，不以察求；下德为之，其用不休。上闭则称有，下闭则称无。无者以奉上，上有神德居。此两孔穴法，金气亦相须。

◆第二十三章   知白守黑 知白守黑，神明自来。白者金精，黑者水基。水者道枢，其数名一。阴阳之始，玄含黄芽。五金之主，北方河车。故铅外黑，内怀金华。被褐怀玉，外为狂夫。

◆第二十四章   金为水母 金为水母，母隐子胎。水者金子，子藏母胞。真人至妙，若有若无。仿佛大渊，乍沉乍浮。进退分布，各守境隅。

◆第二十五章   采之类白 采之类白，造之则朱。炼为表卫，白里贞居。方圆径寸，混而相拘。先天地生，巍巍尊高。

◆第二十六章   旁有垣阙 旁有垣阙，状似蓬壶。环匝关闭，四通踟蹰。守御固密，阏绝奸邪。曲阁相连，以戒不虞。可以无思，难以愁劳。神气满室，莫之能留。守之者昌，失之者亡，动静休息，常与人俱。

◆第二十七章   是非历藏法 是非历藏法，内视有所思。履斗步罡宿，六甲次日辰。阴道压九一，浊乱弄元胞。食气鸣肠胃，吐正吸外邪。昼夜不卧寐，晦朔未尝休。身体日疲倦，恍惚状若痴。百脉鼎沸驰，不得清澄居。累土立坛宇，朝暮敬祭祀。鬼神见形象，梦寐感慨之。心欢而意悦，自谓必延期。遽以夭命死，腐露其形骸。举措辄有违，悖逆失枢机。诸术甚众多，千条有万余。前却违黄老，曲折戾九都。

◆第二十八章   明者省厥旨 明者省阙旨，旷然知所由。勤而行之，夙夜不休。服食三载，轻举远游。跨火不焦，入水不濡，能存能亡，长乐无忧。道成德就，潜伏俟时。太乙乃召，移居中洲。功满上升，膺箓受图。

◆第二十九章   火记不虚作 火记不虚作，演易以明之。偃月法鼎炉，白虎为熬枢。汞日为流珠，青龙与之俱。举东以合西，魂魄自相拘。上弦兑数八，下弦艮亦八。两弦合其精，乾坤体乃成。二八应一斤，易道正不倾。铢有三百八十四，亦应卦爻之数。

◆第三十章   金入猛火中 金入于猛火，色不夺精光。自开辟以来，日月不亏明，金不失其重，日月形如常。金本从月生，朔旦受日符。金返归其母，月晦日相包。隐藏其匡郭，沉沦于洞虚。金复其故性，威光鼎乃熺。

◆第三十一章   子午数合三 子午数合三，戊己号称五。三五既和谐，八石正纲纪。呼吸相含育，佇思为夫妇。黄土金之父，流珠水之子。水以土为鬼，土镇水不起。朱雀为火精，执平调胜负。水盛火消灭，俱死归厚土。三性既合会，本性共宗祖。

◆第三十二章   巨胜尚延年 巨胜尚延年，还丹可入口。金性不败朽，故为万物宝。术士服食之，寿命得长久。土游于四季，守界定规矩。金砂入五内，雾散若风雨。熏蒸达四肢，颜色悦泽好。发白皆变黑，齿落生旧所。老翁复丁壮，耆妪成姹女。改形免世厄，号之曰真人。

◆第三十三章   胡粉投火 胡粉投火中，色坏还为铅。冰雪得温汤，解释成太玄。金以砂为主，禀和于水银。变化由其真，终始自相因。欲作服食仙，宜以同类者。值禾当以黍，覆鸡用其卵。以类辅自然，物成易陶冶。鱼目岂为珠，蓬蒿不成。类同者相从，事乖不成宝。是以燕雀不生凤，狐兔不乳马。水流不炎上，火动不润下。

◆第三十四章 世间多学士 世间多学士，高妙负良才。邂遑不遭遇，耗火亡货财。据按依文说，妄以意为之。端绪无因缘，度量失操持。捣治羌石胆，云母及矾磁；硫黄烧豫章，泥汞相炼治。鼓下五石铜，以之为辅枢。杂性不同类，安有合体居？千举必万败，欲黠反成痴。侥幸讫不遇，圣人独知之。稚年至白首，中道生狐疑。背道守迷路，出正入邪蹊。管窥不广见，难以揆方来。

◆第三十五章   若夫至圣 若夫至圣，不过伏羲。始画八卦，效法天地。文王帝之宗，结体演爻辞。夫子庶圣雄，《[十翼](http://fifid.com/site_search?cx=003017831450918707819%3Ae2pgfm8nybw&cof=FORID%3A10&ie=UTF-8&q=%E5%8D%81%E7%BF%BC)》以辅之。三君天所挺，迭兴更御时。优劣有步骤，功德不相殊。制作有所踵，推度审分铢。有形易忖量，无兆难虑谋。作事令可法，为世定此书。素无前识资，因师觉悟之。皓若褰帷帐，瞋目登高台。

◆第三十六章   火记六百篇 火记六百篇，所趣等不殊。文字郑重说，也人不熟思。寻度其源流，幽明本共居，窃为贤者谈，曷敢轻为书？若遂结舌喑，绝道获罪诛。写情著竹帛，又恐泄天符。犹豫增叹息，俯仰缀斯虑。陶冶有法度，未可悉陈敷。略述其纲纪，枝条见扶疏。

◆第三十七章   以金为堤防 以金为堤防，水入乃优游。金计有十五，水数亦如之。临炉定铢两，五分水有余。二者以为真，金重如本初。其三遂不入，水二与之俱。三物相含受，变化状若神。下有太阳气，伏蒸须臾间。先液而后凝。号日黄舆马。岁月将欲讫，毁性伤寿年。形体如灰土，状若明窗尘。

◆第三十八章   捣治并合之 捣治并合之，持入赤色门。固塞其际会，务令致完坚。炎火张于下，昼夜声正勤。始文使可修，终竟武乃陈。候视加谨慎，审察调寒温。周旋十二节，节尽更须亲。气索命将绝，休死亡魄魂。色转更为紫，赫然成还丹。粉提以一丸，刀圭最为神。

◆第三十九章   推演五行数 推演五行数，较约而不繁，举水以激火，奄然灭光明。日月相薄饰，常在晦朔间。水盛坎侵阳，火衰离昼昏。阴阳相饮食，交感道自然。

◆第四十章   名者以定情 名者以定情，字者缘性言。金来归性初，乃得称还丹。吾不敢虚说，仿效圣人文。古记题龙虎，黄帝美金华。淮南炼秋石，玉阳加黄芽。贤者能持行，不肖母与俱。古今道犹一，对谈吐所谋。学者加勉力，留念深思惟。至要言甚露，昭昭不我欺。

◆第四十一章   乾坤刚柔 乾刚坤柔，配合相包。阳禀阴受，雄雌相须。须以造化，精气乃舒。坎离冠首，光耀垂敷。玄冥难测，不可画图。圣人揆度，参序元基。四者混沌，径入虚无。六十卦周，张布为舆。龙马就驾，明君御时。和则随从，路平不邪。邪道险阻，倾危国家。

◆第四十二章   君子居室 君子居其室，出其言善，则千里之外应之。谓万乘之主，处九重之室。发号出令，顺阴阳节。藏器待时，勿违卦月。屯以子申，蒙用寅戌。余六十卦，各自有日。

◆第四十三章   聊陈两象 聊陈两象，未能究悉，立义设刑，当仁施德。逆之者凶，顺之者吉。按历法令，至诚专密。谨候日辰，审察消息。纤芥不正，悔吝为贼。

◆第四十四章   二至改度 二至改度，乖错委曲，隆冬大暑，盛夏霜雪。二分纵横，不应漏刻。风雨不节，水旱相伐，蝗虫涌沸。群异旁出，天见其怪，山崩地裂。孝子用心，感动皇极，近出己口，远流殊域。或以招祸，或以致福，或兴太平，或造兵革。四者之来，由乎胸臆。

◆第四十五章   动静有常 动静有常，奉其绳墨。四时顺宜，与气相得。刚柔断矣，不相涉入。五行守界，不妄盈缩。易行周流，屈伸反复。

◆第四十六章   晦朔之间 晦朔之间，合符行中。混沌鸿濛，牝牡相从。滋液润泽，施化流通。天地神明，不可度量。利用安身，隐形而藏。始于东北，箕斗之乡，旋而右转，呕轮吐萌。潜潭见象，发散精光。

◆第四十七章   昂毕之上 昂毕之上，震出为征。阳气造端，初九潜龙。阳以三立，阴以八通。故三日震动，八日兑行。九二见龙，和平有明。三五德就，乾体乃成。九三夕惕，亏折神符。盛衰渐革，终还其初。巽继其统，固济操持。九四或跃，进退道危，艮主进止，不得逾时。二十三日，典守弦期。九五飞龙，天位加喜。六五坤承，结括终始。蕴养众子，世为类母。上九亢龙，战德于野。用九翩翩，为道规矩。阳数已讫，讫则复起。推情合性，转而相与。

◆第四十八章   循据璇玑 循据璇玑，升降上下。周流六爻，难可察睹。故无常位，为易宗祖。

◆第四十九章   朔旦为复 朔旦为复，阳气始通。出入无疾，立表微刚。黄钟建子，兆乃滋彰。播施柔暖，黎蒸得常。

◆第五十章   临炉施条 临炉施条，开路正光。光耀渐进，日以益长。丑之大吕，结正低昂。

◆第五十一章   仰以成泰 仰以成泰，刚柔并隆。阴阳交接，小往大来。辐辏于寅，运而趋时。

◆第五十二章   渐历大壮 渐历大壮，侠列卯门。榆荚坠落，还归本根。刑德相负，昼夜始分。

◆第五十三章   夬阴以退夬阴以退，阳升而前，洗濯羽翮，振索宿尘。

◆第五十四章   乾建盛明 乾建盛明，广被四邻。阳终于巳，中而相干。

◆第五十五章   姤始纪序 姤始纪序，履霜最先。井底寒泉，午为蕤宾。宾服于阴，阴为主人。

◆第五十六章   遁世去位 遁世去位，收敛其精。怀德俟时，栖迟昧冥。

◆第五十七章   否塞不通 否塞不通，萌者不生。阴伸阳屈，没阳姓名。

◆第五十八章   观其权量 观其权量，蔡仲秋情。任畜微稚，老枯复荣。荠麦芽孽，因冒以生。

◆第五十九章   剥烂肢体 剥烂肢体，消灭其形。化气既竭，亡失至神。

◆第六十章   道穷则反 道穷则反，归乎坤元。恒顺地理，承天布宣。

◆第六十一章   玄幽远渺 玄幽远渺，隔阂相连。应度育种，阴阳之元。寥廓恍惚，莫知其端。先迷失轨，后为主君。无平不陂，道之自然。变易更盛，消息相因。终坤始复，如循连环。帝王承御，千载常存。

◆第六十二章   将欲养性 将欲养性，延命却期。审思后末，当虑其先。人所禀躯，体本一无。元精云布，因气托初。

◆第六十三章   阴阳为度 阴阳为度，魂魄所居。阳神日魂，阴神月魄。魂之与魄，互为室宅。性主处内，立置鄞鄂。情主营外，筑固城郭。城郭完全，人物乃安。斯之时，情合乾坤。乾动而直，气布精流。坤静而翕，为道舍庐。刚施而退，柔化以滋。九还七返，八归六居。男白女赤，金火相拘。则水定火，五行之初。上善若水，清而无瑕。道之形象，真一难图。变而分布，各自独居。

◆第六十四章   类如鸡子 类如鸡子，黑白相符。纵广一寸，以为始初。四肢五脏，筋骨乃俱。弥历十月，脱出其胞。骨弱可卷，肉滑如铅。

◆第六十五章   阳燧取火 阳隧以取火，非日不生光。方诸非星月，安能得水浆？二气玄且远，感化尚相通。何况近存身，切在于心胸。阴阳配日月，水火为效征。

◆第六十六章   耳目口三宝 耳目口三宝，闭塞勿发扬。真人潜深渊，浮游守规中。旋曲以视听，开阖皆合同。为已之枢辖，动静不竭穷。离气内营卫，坎乃不用聪。兑合不以谈，希言顺鸿蒙。三者既关键，缓体处空房。委志归虚无，无念以为常。证难以推移，心专不纵横。寝寐神相抱，觉悟候存亡。颜容浸以润，骨节益坚强。排却众阴邪，然后立正阳。修之不辍休，庶气云雨行。淫淫若春泽，液涂象解冰。从头流达足，究竟复上升。往来洞无极，怫怫被容中。反者道之验，弱者德之柄。耘锄宿污秽，细微得调畅。浊者清之路，昏久则昭明。

◆第六十七章   世人好小术 世人好小术，不审道浅深。弃正入邪径，欲速阏不通。犹盲不任杖，聋者听宫商。没

水捕雉兔，登山索鱼龙。植麦欲莸黍，运规以求方。竭力劳精神，终年无见功。欲知服食法，事约而不烦。

◆第六十八章   太阳流珠 太阳流珠，常欲去人，卒得金华，转而相因。化为白液，凝而至坚。金华先唱，有顷之间。解化为水，马齿琅。阳乃往和，情性自然。迫促时阴，拘畜禁门。慈母育养，孝子报恩。严父施令，教敕子孙。五行错王，相据以生。火性销金，金伐木荣。三五与一，天地至精。可以口诀，难以书传。

◆第六十九章   子当右转 子当右转，午乃东旋。卯酉界隔，主客二名。龙呼于虎，虎吸龙精。两相饮食，俱相贪并。遂相衔嚥，咀嚼相吞。荧惑守西，太白经天，杀气所临，何有不倾。狸犬守鼠，鸟雀畏。各有其功，何敢有声。

◆第七十章   不得其理 不得其理，难以妄言。竭殚家产，妻子饥贫。自古及今，好者亿人。讫不谐遇，希有能成。广求名药，与道乖殊。如审遭逢，睹其端绪，以类相况，揆物终始。

◆第七十一章   五行相克 五行相克，更为父母。母含滋液，父主禀与。凝精流形，金石不朽。审专不泄，得为成道。立竿见影，呼谷传响，岂不灵哉？天地至象。若以野葛一寸，巴豆一两，入喉辄僵，不得俯仰。当此之时，虽周文揲蓍，孔子占象，扁鹊操针，巫咸扣鼓，安能令苏，复起驰走？

◆第七十二章   河上姹女 河上姹女，灵而最神，得火则飞，不见埃尘。鬼隐龙匿，莫知所存。将欲制之，黄芽为根。

◆第七十三章   物无阴阳 物无阴阳，违天背元。牝鸡自卵，其雏不全。夫何故乎？配合未连。三五不交，刚柔离分。施化之精，天地自然。犹火动而炎上，水流而润下。非有师导，使其然也。资始统政，不可复改。观夫雌雄，交媾之时，刚柔相结，而不可解，得其节符。非有工巧，以制御之。若男生而伏，女偃其躯。禀乎胞胎，受气元初。非徒生时，著而见之，及其死也，亦复效之。此非父母教令其然。本在交媾，定制始先。

◆第七十四章   坎男为月 坎男为月，离女为日。日以施德，月以舒光。月受日化，体不亏伤。阳失其契，阴侵其明。晦朔薄蚀，掩冒相倾。阳消其形，阴凌灾生。男女相须，含吐以滋。雌雄错杂，以类相求。

◆第七十五章   金化为水 金化为水，水性周章，火化为土，水不得行。故男动外施，女静内藏。溢度过节，为女所拘。魄以钤魂，不得淫奢。不寒不暑，进退合时，各得其和，俱吐证符。

◆第七十六章   丹砂木精 丹砂木精，得金乃并。金水合处，木火为侣。四者混沌，列为龙虎。龙阳数奇，虎阴数偶。肚青为父，肺白为母。肾黑为子，脾黄为祖。子五行始，三物一家，都归戊已。

◆第七十七章   刚柔迭兴 刚柔迭兴，更列分部。龙西虎东，建纬卯酉。刑德并会，相见欢喜。刑主伏杀，德主生起。二月榆落，魁临于卯。八月麦生，天罡据酉。子南午北，互为纲纪。一九之数，终则复始。含元虚危，播精于子。

◆第七十八章   关关睢鸠 关关睢鸠，在河之洲。窈窕淑女，君子好逑。雄不独处，雌不孤居。玄武龟蛇，盘虬相扶。以明牝牡，竟当相须。假使二女共室，颜色甚姝。令苏秦通言，张仪结媒，发辨利舌，奋舒美辞，推心调谐，合为夫妻，弊发腐齿，终不相知。若药物非种，名类不同，分刻参差，失其纲纪。虽黄帝临炉，太乙执火，八公捣炼，淮南调合，立宇崇坛，玉为阶陛，麟脯凤腊，把籍长跪，祷祝神祗，请哀诸鬼，沐浴斋戒，冀有所望。亦犹和胶补釜，以硇涂疮，去冷加冰，除热用汤，飞龟舞蛇，愈见乖张。

◆第七十九章   惟昔圣贤 惟昔圣贤，怀玄抱真。服炼九鼎，化迹隐沦。含精养神，通德三元。精液腠理，筋骨致坚。众邪辟除，正气常存。累积长久，变形而仙。忧悯后生，好道之伦。随傍风采，指画古文。著为图籍，开示后昆。露见枝条，隐藏本根。讬吃诸石，复谬众文。学者得之，韫椟终身。子继父业，孙踵祖先。传世迷惑，竟无见闻。遂使宦者不仕，农夫失耘。商人弃货，志士家贫。吾甚伤之，定录此文。字约易思，事省不繁。披列其条，核实可观。分两有数，因而相循。故为乱辞，孔窍其门。智者审思，用意参焉。

◆第八十章   法象天地 法象莫大乎天地兮，玄沟数万里。河鼓临星纪兮，人民皆惊骇。晷影妄前却兮，九年被凶咎。皇上览视之兮，五者退自改。关键有低昂兮，害气遂奔走。江淮之枯竭兮，水流注于海。天地之雌雄兮，徘徊子与午。寅申阴阳祖兮，出入复终始。循斗而招摇兮，执衡定元纪。

◆第八十一章   升熬于甑山 升熬于甑山兮，炎火张设下。折虎唱导前兮，苍液和于后。朱雀翱翔戏兮，飞扬色五彩。遭遇罗网施兮，压之不得举。嗷嗷声甚悲兮，婴儿之慕母。颠倒就汤镬兮，摧折伤毛羽。漏刻未过半兮，龙鳞狎猎起。五色象炫耀兮，变化无常主。谲谲鼎沸驰兮，暴涌不休止。接连重叠累兮，犬牙相错距。形如仲冬冰兮，琅吐钟乳。崔嵬而杂厕兮，交积相支柱。

◆第八十二章   阴阳得其配 阴阳得其配兮，淡泊而相守。青龙处房六兮，春华震东卯。白虎在昂七兮，秋芒兑西酉。朱雀在张二兮，正阳离南午。三者俱来朝兮，家属为亲侣。本之但二物兮，末而为三五。三五并为一兮，都集归二所。治之如上科兮，日数亦取甫。

◆第八十三章   先白后黄 先白而后黄兮，赤黑达表里。名曰第一鼎兮，食如大黍米。自然之所为兮，非有邪伪道。山泽气相蒸兮，兴云而为雨。泥竭遂成尘兮，火灭化为土。若蘖染为黄兮，似蓝成绿组。皮革煮成胶兮， 孽化为酒。同类易施功兮，非种难为巧。惟斯之妙术兮，审谛不诳语。传与亿世后兮，昭然自可考。焕若星经汉兮，昺如水宗海。思之务令熟兮，反复视上下。千周灿彬彬兮，万遍将可睹。神明或告人兮，心灵乍自悟。探端索其绪兮，必得其门户。天道无适莫兮，常传与贤者。圆三五，寸一分，口四八，两寸唇，长尺二，厚薄均。腹齐三，温坐垂，阴在上，阳下奔。首尾五，中间文。始七十，经三旬，二百六，善调匀。阴火白，黄芽铅，两七聚，辅翼人。赡理脑，定升玄。子处中，得安存。来去游，不出门，渐成大，情性纯。却归一，还本源。善敬爱，如君臣。至一周，甚辛勤，密防护，莫迷昏。途路远，复幽玄，若达此，会乾坤。刀圭霑静魄魂，得长生，居仙村。乐道者，寻其根，审五行，定铢分。谛思之，不须论。深藏守，莫传文。御白鹤兮驾龙鳞，游太虚兮谒仙君，受天图兮号真人。

◆第八十四章   补塞遗脱 《[参同契](http://fifid.com/site_search?cx=003017831450918707819%3Ae2pgfm8nybw&cof=FORID%3A10&ie=UTF-8&q=%E5%8F%82%E5%90%8C%E5%A5%91)》者，敷陈梗概，不能纯一，泛滥而说，纤微未备。阔略仿佛，今更撰录，补塞遗脱，润色幽深。钩援相逮，旨意等齐。所趣不悖，故复作此，命《[三相类](http://fifid.com/site_search?cx=003017831450918707819%3Ae2pgfm8nybw&cof=FORID%3A10&ie=UTF-8&q=%E4%B8%89%E7%9B%B8%E7%B1%BB)》，则大易之情性尽矣。

◆第八十五章   大易情性 大易情性，各如其度。黄老用究，较而可御。炉火之事，真有所据。三道由一，俱出径路。

◆第八十六章   枝茎华叶 枝茎华叶，果实垂布。正在根株，不失其素。诚心所言，审而不误。

◆第八十七章   象彼仲冬节 象彼仲冬节，竹木皆摧伤。佐阳诘贾旅，人君深自藏。象时顺节令，闭口不用谈。天道甚浩广，太玄无形容。虚寂不可睹，匡郭以消亡。谬误失事绪，言还自败伤。别序斯四象，以晓后生盲。

◆第八十八章   会稽鄙夫 会稽鄙夫，幽谷朽生，挟怀朴素，不乐权荣。栖迟僻陋，忽略利名。执守恬淡，希时安宁。宴然闲居，乃撰斯文。歌叙大易，三圣遗言。察其旨趣，一统共论。

◆第八十九章   务在顺理 务在顺理，宣耀精神，神化流通，四海和平，表以为历，万世可循。序以御政，行之不繁。引内养性，黄老自然，含德之厚，归根返元。近在我心，不离己身。抱一毋舍，可以长存。配以服食，雄雌设陈。挺除武都，八石弃捐。

 ◆第九十章   审用成物 审用成物，世俗所珍。罗列三条，枝茎相连。同出异名，皆由一门。非徒累句，谐偶斯文。殆有其真，砾硌可观。使予敷伪，却被赘愆。命《参同契》，微览其端。辞寡意大，后嗣宜遵。委时去害，依托丘山。循游寥廓，与鬼为邻。化形而仙，沦寂无声。百世一下，遨游人间。陈敷羽翮，东西南倾。汤遭厄际，水旱隔并。柯叶萎黄，失其华荣。吉人相乘负，安稳可长生。

◆第九十一章   鼎器歌 圆三五，寸一分。口四八，两寸唇。长尺二，厚薄匀。腹齐三。坐垂温。阴在上，阳下奔。首尾武，中间文。始七十，终三旬。二百六，善调匀。阴火白，黄芽铅。两七聚，辅翼人。缮理脑，定升玄。子处中，得安存。来去游，不出门。渐成大，性情纯。却归一，还本源。至一周，甚辛勤。密防护，莫迷昏。路途远，复幽玄。若达此，会乾坤。片子沾，净魄魂。得长生，居仙村。乐道者，寻其根。审五行，定铢分。谛思之，不须论。深藏守，莫传文。御白鹤兮，驾龙麟。游太虚兮，谒仙君。录天图兮，号真人。

◆第九十二章   赞序 《参同契》者，辞隐而道大，言微而旨深。列五帝以建业，配三皇而立政。若君臣差殊，上下无准，序以为政，不致太平。服食其法，未能长生。学以养性，又不延年。至于剖析阴阳，合其铢两，日月弦望，八卦成象。男女施化，刚柔动静。米盐分判，以易为证。用意健矣，故立为法，以传后贤，推晓大象，必得长生，强己益身，为此道者，重加意焉。