宋熙宁中有太庙斋郎姜适者淄川人枢宻遵之孙覔举还乡途中有平舆数乘每相先后初亦不暇问抵里乃径趋其家适询之有妇人年二十余语适曰吾来为汝家妇适云吾纳室久矣妇云足下自有妻我愿备妾御适势不容拒遂以空屋处之妇亦有使令自置烟爨饮食无异常人亦不讲男女之好无从诘其来歴逾年有道人直造舍妇一见掩袂大笑道人语适曰此剑仙也始与夫甚和终乃反目易行外避其夫今将迹至杀此妇竝及君吾万里来救君命今夕必有异子但闭门安坐以待之是夜三鼔后忽窻中划然有声二剑自空飞入盘旋于适颈前后天将晓忽闻喝声甚厉起观即前道人也视之有人首一血流满地道人曰可贺矣腰间瓢中取药一捻地血化为白水人首与道人俱不见次日妇人亦辞谢而去